سەره‌كوەزیرانی عێراق عادل عه‌بدولمەهدی پێشوازی لە وەزیری دەرەوەی فەرەنسا ژان ئیڤ لۆدریان دەکات لە سەردانەکەیدا بۆ بەغدا 14 کانونی دووەم. [خاوەنی وێنە: دیوانی سەركوەزیران]\nفەرەنسا هەوڵەکانی چڕکردۆتەوە بۆ پشتگیری عێراق و پتوەکردنی پەیوەندی دوولایەنە لەگەڵ سەرۆکایەتی وڵاتەکە و دابینکردنی هاوکاری و راهێنانی سەربازی بۆ عێراق.\nئاژانسی فرانس پرێس لە راپۆرتێکدا رایگه‌یاند كه لە سەردانەکەیدا بۆ بەغدا 14 کانونی دووەم، وەزیری دەرەوەی فەرەنسا ژان ئیڤ لۆدریان بە سەركوەزیرانی عێراق عادل عه‌بدولمەهدی وتووە هەردوو وڵات چوونەتە "قۆناغێکی نوێی" پەیوەندیەکانیانه‌وه.\nلە سەردانە دوو رۆژەکەیدا، لۆدریان هاوتا عێراقییەکەشی بینی، وەزیری دەرەوە محەمەد حەکیم، هەردوولاش تاوتوێی رێگاخۆشکردنیان کرد بۆ سەردانێکی سەرۆکی فەرەنسا ئیمانوێل ماکرۆن.\nحەکیم ستایشی رۆڵی فەرەنسای کرد لە رووبەڕووبوونەوەی رێکخراوی "دەوڵەتی ئیسلامی" (داعش)دا وەك یەکێك لە وڵاتانی هاوپەیمانی نێودەوڵەتی و سوپاسی هاوکارییە مرۆیی و که‌لتووری و پەروەردەییەکانی ئەو وڵاتەشی کرد.\nسەربازە فەرەنسی و عیراقییەکان راهێنانی جەستەیی هاوبەش ئەنجامدەدەن لە بارەگای فیرقەی شەشی سوپای عێراق 19 کانونی دووەم. [خاوەنی وێنە: وەزارەتی بەگری عێراق]\nلۆدریان لە بەرامبەردا جەختیکردەوە لەسەر گرنگی پەیوەندی هەردوولا و هیواخوازبوو پەیوەندییەکان گەشەکردن بەخۆوە ببینن لە کەرتەکانی ئابوری و ئەمنییەت و سەربازی و که‌لتووردا.\nپشتیوانی تەواوی وڵاتەکەشی دووپاتکردەوە بۆ یەکێتی و ئارامی و سەروەریی عێراق.\nبەرپرسە فەرەنسییەکان 'بەخێرهاتن'\nوەزیری بەرگری فەرەنسا فلۆرانس پارلی چاوەڕوان دەکرێت سەردانی عێراق بکات بۆ بینینی پێشکەوتنی ئه‌و راهێنەرە فەرەنسییانه‌ی کاردەکەن بۆ پتەوکردنی ئامادەباشیی شەڕی سەربازە عێراقییەکان.\nئەندام پەرلەمانی عێراقی بۆ دیالە، عەبدولخالق عەزاوی، کە ئەندامی لیژنەی ئەمنی و بەرگری پەرلەمانە، وتی سەردانەکە "ئاستی پابەندبوونی فەرەنسا نیشادەدات بە پشتیوانییەکانی بۆ عێراق".\nبە دیارونای وت عێراق بەخێرهاتنی بەرپرسە فەرەنسییەکان دەکات، "چونکە فەرەنسییەکان کاریگەیی ئەرێنییان هەبووە لەسەر ئەمنییەت و گەشەکردنی وڵاتەکە".\nوتی: "هەردەم فەرەنسامان بە وڵاتێكی هاوڕێ داناوە کە زۆر باش پشتیوانیمان دەکات لە شەڕی سەرکەوتن بەسەر داعشدا. رۆڵی بینیووە و بەردەوامیشدەبێت لەو رۆڵەیدا كه هەیەتی لە هاوکاریکردنمان لە راوەدوونان و شکستپێهێنانی چەکدارە تیرۆریستەکاندا."\nوتی فەرەنسا هاوکاری عێراق بووە به‌راهێنانی سەربازی، ئاماژەی بۆ ئەوەش کرد كه "فەرەنسا بەردەوامە لە کۆمەکە بەهێزەکانی بۆ دروستکردنی سوپای عێراق و تواناکانی بۆ ئەوەی وڵات بپارێزرێت و ئارامی بەرقەراربێت".\nیەکەکانی تۆپخانەی فەرەنسی "رۆڵێکی گرنگ و سەرەکی" دەگێڕن لە پارێزگاکەدا، سەرۆکی لیژنەی ئەمنی له ئەنجومەنی پارێزگای ئەنبار، نەعیم كه‌عود بە دیارونای وت.\nیەکەکانی تۆپخانەی فەرەنسی لە هێرشیانکردووە و داعشیان کردۆتە ئامانج لە سوریا وەك بەشێك لە ئەرکەکانی هێزی تاسك فۆرسی واگرام، ئەوەش گروپەکەی بێتواناکرد و "ئێستا ئەو سنوورە بە توندوتۆڵترین هێڵی بەرگری دادەنرێت".\nوتی بوونیان روونیدەکاتەوە کە فەرەنسییەکان "هێشتا پابەندن بە شەڕه‌وه دژی تیررۆیزم و لەڕووی سەربازیشەوە پشتیوانی عێراقن."\nیارمەتیدانی عێراق بۆ گەڕانەوەی تواناکانی\nمامۆستای زانستە سیاسییەکان لە زانکۆی موستەنسرییە، عیسام فەیلی وتی عێراق و فەرەنسا پەیوەندیی مێژووییان هەیە و "عێراقییەکان سوپاسگوزارن بۆ هەبوونی پێگەی ئەرێنییان لەسەر بابەتەکانی وڵاتەکەیان".\nبە دیارونای وت: "ئێستاش لەبیریانە چۆن فەرەنسا دەستبەجێ سڵینەکردەوە لە پشتیوانیکردنیان دوای ئەوەی داعش هێرشیکردە سەر شارەکان."\nلە 2014، فەرەنسا هاوکاربوو بۆ کەمکردنەوەی تواناکانی داعش بە کردنە ئامانجی بارەگاکان و هێڵەکانی بەرگرییان لەڕێی هێرشی ئاسمانی و تۆپبارانکردنەوە لەلایەن هێزە زەمینییەکانەوە، جگە لەوەی هەواڵگریشی دەدایە هێزەکانی عێراق لەسەر جموجۆڵی چەکدارانی داعش.\nسوپای فەرەنسا 1،200 سەربازی ناردووە وەك بەشێك لە هەوڵەکانی خۆی دژی داعش، ئەوانەش بریتین لە هێزی ئاسمانی و یەکەی تۆپخانە و دابینکردنی راهێنان بۆ سوپای عێراق.\nفەیلی وتی سەردانەکانی بەرپرسە فەرەنسییەکان "نیشانەی روونن کە فەرەنسا بەردەوامدەبێت لە سیاسەتی پشتیوانیکردن لە عێراق بۆ ئەوەی وڵاتەکە توانا و سەروەریی بۆ بگەڕێتەوە."\nوتیشی: "ئامانجی سەرەکیی فەرەنسا دروستکردنی هێزی شەڕی عێراقە کە باش راهێنرابێت و توانای باش و زانیاری باشی هەبێت بۆ بەکارهێنانی تەکنەلۆژیای مۆدێرن لە شەڕی زرنگانه‌دا و توانای خۆخزانە تۆڕەکانی دوژمنەوە بۆ لەناوبردنیان."\nفەیلی هیوای خواست كه ئەم سه‌ردان و کۆبوونەوانە رێکەوتن و لێکتێگەیشتنی سەربازییان لێەوە بەرهەمبێت بۆ کاری هاوبەش و "ئۆپەراسیۆنی هاوبەش بۆ گۆڕینەوەی زانیاری و شارەزایی ئەمنی".\nوتیشی هەردوو وڵات کاردەکەن بۆ "پتەوکردنی هاوپەیمانییه‌كی ئابوریی بەهێز" کە هاوتای ئامانجەکانی عێراق بێت بۆ گەشەپێدانی ئه‌و شارانه‌ی لە داعش رزگارکراون.\nلە 2017، فەرەنسا قەرزێکی 430 ملیۆن یۆرۆیی (512 ملیۆن دۆلار) بە عێراق بەخشی بۆ ئەوەی هاوکاریی عێراق بکات لە جێبەجێکردنی چاکسازییەکان و باشکردنی خزمەتگوزاری گشتیدا.\nئاژانسی فرانس پرێس رایگه‌یاند كه لەو سەردانەی دواییدا، لۆدریان رایگەیاندووە فەرەنسا قەرزێکی 1 بلیۆن یۆرۆیی (1.1 بلیۆن دۆلار) بداتە عێراق لەماوەی چوار ساڵی داهاتوودا بۆ ئەوەی هاوکاری عێراق بکات لە سەردەمی دوای داعشدا.\nلۆدریان وتی: "كۆمپانیا فەرەنسییەکان ئامادەن بەشداربن لە بنیاتنانەوەی عێراقدا."


ڕۆمان شتێکە و بیرەوەری شتێکی ترە، بیرەوەری با جوان و ئەدەبییانەیش بنووسرێت، هەر بە ڕۆمان هەژمار ناکرێت. ئەوە ئاسایییە ڕۆمان سوود لە بیرەوەری وەربگرێت، بەڵام ڕۆمان بە پلەی یەکەم زادەی خەیاڵی بەپیتی نووسەرەکەیەتی. ڕۆمان واقیع ناگێڕێتەوە، بە سوودوەرگرتن لە واقیع، دونیایەکی نوێ دەخوڵقێنێت. زۆرن ئەوانەی دەتوانن بیرەوەرییەکانی خۆیان بگێڕنەوە، بەڵام کەمن ئەوانەی پێیان دەکرێت ڕۆمان بنووسن. بیرەوەری ڕۆمان نییە، با ڕۆمان بە کۆمەکی بیرەوەرییش بنووسرێتەوە. وینستۆن چەرچڵ یەکەمین سیاسەتمەدارە، لەسەر نووسینەوەی بیرەوەری نۆبێڵی لە ئەدەبدا وەرگرتبێت، ڕەنگە دوا سیاسەتمەداریش بێت بەو خەڵاتە شاد ببێت.\nئەوی بیرەوەری دەنووسێتەوە، کاتێک بە ئەدیب لە قەڵەم دەدرێت، توانای ئەوەی هەبێت، ئەوەندە جوان بنووسێت، خوێنەر سەرسام بکات. جاران ڕۆمان لە دەوری کارەکتەرێکی سەرەکی دەسووڕایەوە کە پێیان دەگوت: قارەمان، بیرەوەری بەوە نابێت بە ڕۆمان، نووسەرەکەی خۆی وەک قارەمان نمایش بکات. ڕەنگە لای ئێمە خەوشی سەرەکیی بیرەوەرییەکان ئەوە بێت، نووسەرەکانیان خۆیان وەک قارەمان دەناسێنن، بوێریی ئەوە شک نابەن، باسی هەڵوێستێکی لاوازی خۆیان بکەن، هەرچەندە ئاسایی ئەوەیە، لە هەندێک بارودۆخدا بترسین.\nوەک چۆن ئەوە داهێنانی ئەدەبی نییە، بیرەوەرییەکانی خۆت بگێڕیتەوە، ئەوەیش ڕەخنەی ئەدەبی نییە، ڕۆمانێک بخوێنیتەوە و کورتی بکەیتەوە. ڕۆمان دونیایەکی نوێیە لە غەیری نووسەرەکەی پێشتر کەس پەی پێ نەبردووە، ڕەخنەی ئەدەبییش ئەوەیە، کە ڕەخنەگرێک قسە لەبارەی ڕۆمانێکەوە کرد، شتگەلێک بڵێت، هیچ کام لە خوێنەرانی ئەو ڕۆمانە دەرکیان پێ نەکردبێت. چەندان نووسەری گەورە بە کۆمەکی ژیاننامەی خۆیان و خێزانەکانیان، ڕۆمانی نەمریان نووسیوە، بەڵام ئەوەی ڕۆمانەکەی بە نەمریی هێشتووەتەوە، ژیاننامەکە نەبووە، ئەو دونیایە بووە کە بە کۆمەکی فەنتاسی و ئەزموون و بیرەوەری و ددانپێدانانی بوێرانە ئەفراندوویانە. یەکێک لەو ڕۆمانە هەرە بەناوبانگانە: خانەوادەی پاسکاڵ دووراتییە، کە نووسەری ئیسپانیایی: کامیلۆ خۆسیە سیلا نووسیویەتی.\nڕۆماننوس کە پشت بە دەفتەری بیرەوەرییەکانی دەبەستێت، ئەوە تەکنیکێکی نوێیە، ئەگەرنا هیچ دەفتەرێکی لەبەر دەستدا نییە. تەنانەت ئەگەر پشت دەستنووسێکی ڕاستەقینەیش ببەستێت، خۆ ناچێت دەستنووسەکە بە نرخی ڕۆمان بەسەر خوێنەردا ساغ بکاتەوە، بەڵکوو کەم و زۆر سوودی لێ وەردەگرێت و بە کۆمەکی خەیاڵی فراوانی، لەگەڵ گێڕانەوەکانیدا دەیگونجێنێت. ئەگەر لە غەیری گێڕانەوەی ژیاننامەی خۆت، توانای داهێنانی چیرۆکێکی دیکەت نییە، ئەوا با خۆت پێ داهێنەر نەبێت، چونکە داهێنان گێرانەوەی واقیع نییە، ئەفراندنی واقیعێکی نوێیە


سەرۆک بارزانی: د. جه‌مال نه‌به‌ز خزمه‌تی زۆری به بواری رۆشنبیری و هۆشیاریی كردووە - اخبار العراق\nاخبار العراق » كوردى » سەرۆک بارزانی: د. جه‌مال نه‌به‌ز خزمه‌تی زۆری به بواری رۆشنبیری و هۆشیاریی كردووە\nسەرۆک بارزانی: د. جه‌مال نه‌به‌ز خزمه‌تی زۆری به بواری رۆشنبیری و هۆشیاریی كردووە\nسەرۆک بارزانی، پەیامێکی بەبۆنەی کۆچی دوایی پرۆفیسۆر د. جەمال نەبەزه‌وه بڵاو کردەوە.\nئەمڕۆ شەممە /8/12/2018، سەرۆک بارزانی لە پامێکدا بەبۆنەی کۆچیی دوایی جەمال نەبەزەوە ڕای گەیاندووە، پڕۆفیسۆر دكتۆر جه‌مال نه‌به‌ز خزمه‌تی زۆری به بواری رۆشنبیری و هۆشیاریی كردووە و جێدەستی دیارە و بەرهەم و كارەكانی جێگەی پێزانینە.\nلە بەشێکی دیکەی پەیامەکەی سەرۆک بارزانیدا هاتووە، “له‌م بۆنه خه‌مناكه‌دا، پرسه و سه‌ره‌خۆشی خۆم ئاڕاسته‌ی ئێوە و كەسوكار و ئاشنایانی خوالێخۆشبوو و، سه‌رجه‌م ڕووناكبیر و نووسه‌ران و ڕۆشنبیران ده‌كه‌م”.


ئەگەر دوو خێزانت هەبوو لە یەك كاتدا دروستە بچیتە لای هەردووكیان لەسەر یەك جێگە؟: ماڵپەڕی وەڵامەکان\nژنهێنان و خێزانپرسیارە جنسیەکانئەگەر دوو خێزانت هەبوو لە یەك كاتدا دروستە بچیتە لای هەردووكیان لەسەر یەك جێگە؟\nئەگەر دوو خێزانت هەبوو لە یەك كاتدا دروستە بچیتە لای هەردووكیان لەسەر یەك جێگە؟\nنەخێر، چونكە دروست نییە هەریەك لەو دوو خێزانە عەورەتی ئەوی تر ببینێت، هەروەها فیتنە و ئاژاوەش دروست دەبێت كە ئەو خێزانەیان لەوانەیە بڵێت مەیل و سۆزی بۆ ئەو زیاترە، وە ئەوی تر بڵێت لەوانەیە بۆ ئەو مەیلی زیاتر بێت. پێغەمبەری خوا ﷺ هەر خێزانێكی ژووری خۆی هەبوو كە بە شێوەیەكی شەرعی دەچووە لای، نەك لاسایی جولەكە و گاورەكان بكرێتەوە و لە یەك كاتدا پیاو بچێتە لای دوو خێزان لە یەك ژوور و یەك جێگادا.\nحوکمی بەکارهێنانی دەرمان یاخود ئامێر بۆ گەورەکردنی ئەندامی نێرینە چیە ؟ پیاوەکەم زۆرم لێ دەکات کە لە دواوە بێتە لام و منیش ڕێگرم و دەڵێ ئەم کارە نەکەم لە دەرەوە توشى تاوان دەبم حوکمى هاتنى خوێن بە هۆى جیماع و کارى سەرجێێ بە تایبەت لە شەوی یەکەم ڕێکەوتنی ژن ومێرد لەسەر ئەوەی لەکۆمەوە جوت ببن ژن و مێرد کە حەڵاڵى یەکن بۆچی نابێت ئەندامى زاوزێى یەکتر بمژن ؟\nسەردان: ٦,١٣٣ بەش: پرسیارە جنسیەکان\nپرسیاری دواترئایا دەرهێنانەوەی (مردوو) گوناهە؟ بەمەرجێك كەسە مردووەكە بە ئامانەت نەنێژرابێت؟وە ئایا مردووەكە گۆڕەوشار دەكرێتەوە؟پرسیاری پێشترئایا گوێگرتن وسەیر کردنى گۆرانى شەڕە بەند دروستە؟


وتەبێژی حكومەتی عیراق باس لە گۆڕانكاریە وزاریەكان دەكات – تۆڕی میدیایی خەڵک\n2019/11/17 - 6:52 PM\nوتەبێژی حكومەتی عیراق ڕایدەگەیەنێت، كە گۆڕانكاریە وزارییەكان و ناوەكان دەنێردرێن بۆ پەڕلەمان و دەشڵێت: “گۆڕانكاریەكان وەزارەتە ئابووری و خزمەتگوزارییەكانیش دەگرێتەوە”.\nسەعد حەدیسی، وتەبێژی حكومەتی عیراق بۆ ئاژانسی (RT)ی ڕوسی ڕایگەیاندووە، عادل عەبدولمەهدی، سەرۆك وەزیران بەنیازی ئەنجامدانی گۆڕانكارییە لە وەزارەتەكان و لە ئێستاشدا خەریكی ئامادەكردنی ناوی كاندیدەكانە بۆ وەزارەتەكان و چاوەڕێیە تەواو ببن.\nڕاشیگەیاندووە، دیاری كردنی كاندیدەكان لەسەر بنەما و پێوەرێك دەبن، كە دووربێت لە كوتلە سیاسیەكان و بەپێی بۆچوونی خۆی دەبێت.\nدەشڵێت: “ئەو گۆڕانكارییەی دەكرێت سەرجەم وەزارەتە ئابووری و خزمەتگوزارییەكان دەگرێتەوە، كە پەیوەستن بە داخوازی خۆپیشاندەران”.\nحەدیسی جەختیشی كردۆتەوە، كە سەرۆك وەزیران بەم نزیكانە ناوی كاندیدەكان ڕەوانەی پەڕلەمان دەكات بۆ ئەوەی پەسەند بكرێن و دەنگیان لەسەر بدرێت.\nوەزیری كشتوكاڵ: هەڵسەنگاندن دەكەینە بنەمای بەرەوپێشبردنی كەرتی كشتوكاڵی


ئەگەر قژت چەورە ئەم پێكهاتانە بەكار بهێنە\n:: PM:03:56:11/05/2019 \nقژ جوانییەكی سروشتی بە مرۆڤ دەدات رەنگە بڕێكی زۆر پارە بەفیرۆ بدرێت كاتێك تەنیا بیر لە تەندروستی قژ دەكرێتەوە بۆ ئەوەی خاوتر و بریقەدارتر و جوانتر دەربكەوێت. بەڵام ئەو كەسانەی كە قژیان چەورە بەردەوام تاڵەكانی قژیان بە پێستی سەریانەوە نووساوە ئەمەش بۆ بەرهەمهێنانی برێكی زۆر چەوری پێستی سەر دەگەڕێتەوە . چەندان چارەسەر هەیە كە چەوری پێستی سەر كەم دەكاتەوە و تەندروستی قژ باشتر دەكات.\nیەكەم: بەشێوەیەكی تەندروست قژت بشۆ، لەكاتی بەكارهێنانی شامپۆدا باشتر وایە ئەو شامپۆیەی بەكاری دەهێنیت تایبەت بێت بە جۆری قژەكەت و لەكاتی شووشتندا زۆر بەهێواشی پێستی سەر بشۆیت بۆ ئەوەی ئەو چەورییەی لە پێستی سەردا هەیە بڕوات، هەرگیز نینۆك بەكار مەهێنە بۆ شووشتنی قژ و پێستی سەرت چونكە وادەكات بڕێكی زیاتر رۆن بەرهەم بهێنێت، باشتر وایە ئاو زۆر بەكار بهێنرێت لەكاتی شووشتنی سەردا بۆ ئەوەی قژ بەتەواوی پاك ببێتەوە.\nدووەم: لیمۆ، بەشێوەیەكی سروشتی لیم و دەتوانرێت وەك سركە بەكار بهێنرێت بۆ رێكخستنی pH پێستی سەر، بڕێكی باش كانزا و ڤیتامین بە پێستی سەر دەگەیەنێت. پێویستە ئاوی دوو لیمۆ لەگەڵ دوو كووپ ئاودا تێكەڵ بكرێت پاشان سێ كەوچكی چا هەنگوینی بۆ زیاد بكە، دواتر بۆ پێستی سەر و قژت بەكاری بهێنە بەباشی پێستی سەرتی پێ بشێلە و دواتر بە ئاوی شیلەتێن بیشۆ.\nسێیەم: ئەو بەرهەمانە بەكار بهێنە كە تایبەتە بە قژی چەور، پێویستە ئەو شامپۆیەی كە رۆژانە بۆ قژت بەكاری دەهێنیت تایبەت بێت بە جۆری قژەكەت كە ئایا وشكە یان چەور. ئەگەر ئەو شامپۆیەی بەكاری دەهێنیت زیاتر دەبێتە هۆی چەوركردنی قژت، ئەوە باشتر وایە جۆری شامپۆكە بگۆڕیت یان شامپۆی منداڵ بەكار بهێنرێت چونكە هیچ پێكهاتەیەكی تێدا نییە وادەكات قژت زووتر ئارەق بكات، ئەمەش دەبێتە هۆی ئەوەی زووتر قژت بشۆیت و چەوری كەم دەكاتەوە.\nچوارەم: ماسكی هێلكە، یەكێكی تر لەو چارەسەرە سروشتییانەی كە بەكار دەهێنرێت بۆ قژی چەور ماسكی هێلكەیە. تەنیا پێویستت بە نیو كووپ سپێنەی هێلكە دەبێت پاشان قژت تەڕ بكە و بۆ قژت وەك ماسكێك بەكاری بهێنە و بۆ ماوەی 20 خولەك بەجێی بهێڵە و بەشامپۆیەكی سووك دواتر قژت بشۆ. دەتوانرێت هەفتەی دووجار ئەم ماسكە بەكار بهێنرێت بەم شێوەیە بەرهەمهێنانی چەوری پێستی سەر كەم دەكاتەوە و رێ لە چەوربوونی قژ دەگرێت.\nئەوانەی ڤاكسینیان وەرگرتووە ڤایرۆسی كۆرۆنا دەگوازنەوە\nئەو خۆراكانەی ددان لەناو دەبەن\n''كۆرۆنای دێلتا ڤایرۆسێكە خۆی گۆڕیوە.. دەتوانین خۆمانی لێ بپارێزین''\nچۆن دەزانی رێژەی كۆلیسترۆلت بەرزە؟


فەرەنسا هۆشداری دەدات بە هاوڵاتییانی: مەترسی لە هەموو شوێنێكە\nوەزیری دەرەوەی فەرەنسا، هۆشداری دەدات بە هاوڵاتییانی وڵاتەكەی لە ناوخۆ و دەرەوەی فەرەنسا و دەڵێت، “هەڕەشەی ئەمنی لە هەموو شوێنێكە.”\nئێوارەی ئەمڕۆ هەینیی 30ی تشرینی یەكەم، جان ئیڤ لۆدریان، وەزیری دەرەوەی فەرەنسا، پەیامێكی هۆشداریی ئاراستەی خەڵكی وڵاتەكەی كرد تایبەت ئەوانەی لە دەرەوەی فەرەنسا دەژین، بەوەی بە وریاییەوە مامەڵە بكەن و ئاگاداری خۆیان ببن.\nهۆشداریدانەكەی لۆدریان، دوای هێرشەكەی دوێنێی شاری “نیس”ی فەرەنسا دێت كە پێنج كەسی كردە قوربانی. وەزیری دەرەوەی فەرەنسا ئەمڕۆ دوای كۆبوونەوەیەكی ئەنجومەنی بەرگری، وتی، “بەخێرایی لە قۆناغی ڕقەوە دەگوازینەوە بۆ توندوتیژی كردەیی و راستەقینە، بۆیە بڕیارمان دا هەموو ڕێوشوێنێك بگرینەبەر بۆ مسۆگەركردنی پاراستنی ئاسایشی بەرژەوەندی و هاوڵاتییانمان لە دەرەوە.”\nڕاشیگەیاند، “ڕێنماییمان داوە بە هەموو باڵیۆزەكان بۆ ئەوەی ڕێوشوێنە ئەمنییەكان توندبكەن لە باڵیۆزخانە و نوێنەرایەتییەكانی فەرەنسا و قوتابخانەكانی لە جیهان دا.”\nچەند هەفتەیەك لەمەوبەر، بەهۆی نیشاندانی كاریكاتێرێكی پێغەمبەری ئیسلام بە خوێندكارەكانی، مامۆستایەك لە دەوروبەری پایس-ی پایتەختی فەرەنسا سەربڕدرا، دواتر زنجیرەیەك توندوتیژی لەو وڵاتە ڕوویان دا، دوایینیان، ئەمڕۆ و دوێنێ بوون، كە وەك پۆلیسی فەرەنسا دوێنی پێنجشەممە ڕایگەیاند، لە شاری نیس كەسێك بە بە چەقۆ هێرشیكردە سەر چەند هاوڵاتییەك و سیانی كوشت و دوو كەسیشی برینداركرد. ئەمڕۆش لە باشووری خۆرئاوای پاریس، پۆلیس كەسێكی دەستگیركرد كە بە چەقۆ هەڕەشەی لە كارمەندەكانی پۆلیس كردبوو.\nبەرپرسێك لەكاتی بەرتیل وەرگرتندا دەستگیركرا\nئەرمینیا وڵاتە ئازەرییەكە تۆمەتبار دەكات بە پێشێلكردنی ئاگربەستە مرۆییەكە\nئەرمینیا لایەنی دووەمی شەڕەكەی كە ئازەربایجانە تۆمەتبار دەكات بەوەی، ئاگربەستە مرۆییەكەی پێشێل كردووە و هاوەن و موشەكی ئاڕاستەی…


لە نەجەف رێگەیەكی وشكانی بۆ حەجكردن دروستدەكرێت\nژمارەیەك چەكداری داعش لە ئەشکەوتێکی چیای مەخمور كوژران\nبەهائەدین نووری لەتەمەنی 93 ساڵیدا بە كۆڕۆنا كۆچی دوایی كرد\nكۆبوونەوەی رۆژی چوارشەممەی پەرلەمان دواخرا\nبودجەی 2021ی عێراق پشكی هەرێمی تێدانیە\n(شنگالی)یەكان بەپەلەن تا زوو قوربانیەكانیان بناسنەوە و سەرلەنوێ بیاننێژنەوە!\nهه‌ڵمه‌تى دژه ئیفلیجى ده‌ستی پێكرده‌وه\nپێشبینى شه‌ڕى ناوخۆى شیعه‌كان ده‌كرێت\nYou are at:Home»بیروڕا»ئەلیوت ئابرامز کێیە؟\nBy nuche.net on\t 2020/08/07 بیروڕا, تایبه‌ت, گرنگ\nمایک پۆمیۆ، وەزیری دەرەوەی ئەمریکا، ڕایگەیاند برایان هۆک نوێنەری تایبەتی وەزارەتی دەرەوە بۆ کاروباری ئێران، دەستلەکارکێسانەوەی خۆی ڕاگەیاندووە. بڕیار وایە ئەلیوت ئابرامز – نوێنەری ئێستای وەزارەتی دەرەوەی ئەمریکا بۆ کاروباری ڤەنزوێلا- جێگای بگرێتەوە.\nوەزیری دەرەوەی ئەمریکا لە ڕاگەیەندراوێکدا لە ڕۆژی پێنجشەمە [ 6ی ئەگۆست]، هۆکاری دەستلەکارکێشانەوەی برایان هۆکی ڕانەگەیاند، بەڵام گوتی ”هۆک ڕاوێژکارێکی جێی متمانە” و “هاوڕێیەکی باش” بووە و لە دوو ساڵی ڕابردوودا “دەستکەوتی مێژوویی لە دژی دەسەڵاتی ئێران تۆمار کردووە”.\nبرایان هۆک لە دژایەتی لەگەڵ ڕێککەوتننامەی ئەتۆمی ئێران و داڕشتنی سیاسەتی ئەوپەڕی گوشار لە دژی کۆماری ئیسلامی و توندکردنەوەی گەماروکان ڕۆڵێکی چالاکی گێڕا.\nهۆک، ڕۆژی چوارشەممە لە وتووێژ لەگەڵ ڕۆژنامەی نیویورک تایمز گوتی، ئێران بە هۆی سیاسەتی ئەوپەڕی گوشاری دۆناڵد ترەمپ، لاوازتر بووە. هۆک گوتیشی “ئێمە خوازیاری ڕێککەوتنێکی نوێین لەگەڵ ئێران. بەڵام گوشاری ئێمە بووەتە هۆی داڕمانی ئابووریی ئەو وڵاتە”. هۆک هەروەها دەڵێت “چ ڕێککەوتنێک کرابێت یان نەکرابێت، ئێمە سەرکەوتوو بووین”.\nهەواڵەکان باس لەوە دەکەن، کە ئەلیوت ئابرامز، جێگای هۆک دەگرێتەوە. ئابرامز کێیە؟\nئەلیوت ئابرامز لە 24ی جانیوەری ساڵی 1948 لە نیویورک لە دایکبووە. لە زانکۆی هارڤارد دکتۆرای یاسای وەرگرتووە. پێشتر لە سەردەمی ڕۆناڵد ڕیگان و بوشی کوڕ کاری کردووە. لە نێو شارەزایانی سیاسەتی دەرەوەی ئەمریکا بە کەسایەتییەکی توند و شەڕانی ناوبانگی دەرکردووە. لایەنگری جددی ئیسرائیلە. هاوکات سەبارەت بە پێویستی پەرەپێدان و پشتگیری لە مافی مرۆڤ لە هەموو جیهان، وتار و نووسراوەی زۆری بڵاو کردوونەتەوە. هەروەها مامۆستای سیاسەتی دەرەکی بووە لە زانکۆی جۆرج تاون. لە ئێستادا ئەندامی ناوەندی توێژینەوەی ڕۆژهەڵاتی ناوەڕاست لە ئەنجومەنی پەیوەندییەکانی دەرەوەی ئەمریکا و ئەندامی لێژنەی ئاشتی و ئاسایشی کەنداو، ئەندامی ئەنجومەنی ڕاوێژکاری نیشتمانی وەزیر، ئەندامی لێژنەی لوبنانی ئازاد و لە دامەزرێنەران و ئەندامی پلانی سەدەی نوێی ئەمریکایە.\nئابرامز لە ساڵی 1981دا بۆ ماوەی 7 مانگ نوێنەری وەزیری دەرەوەی ئەمریکا بوو بۆ کاروباری ڕێکخراوە نێودەوڵەتییەکان. لە ساڵی 1981 تا ساڵی 1985، یاریدەدەری وەزیری دەرەوەی ئەمریکا لە کاروباری مافی مرۆڤ و کاروباری مرۆڤدۆستانە بوو. لە ساڵی 1985 تا 1989 نوێنەری وەزیری دەرەوەی ئەمریکا بوو بۆ کاروباری ڕۆژهەڵاتی ناوەڕاست و باکووری ئەفریقا.\nئابرامز لە پرسی ئێران- کۆنترا [فرۆشتنی نهێنی چەک بە ئێران لە دەیەی 1980] لە سەردەمی سەرۆک کۆماری ڕۆناڵد ڕیگان، بەوە تاوانبار کرا، کە زانیاری هەڵەی داوە بە نوێنەرانی کۆنگرێس. بەڵام لە لایەن بۆشی باوکەوە چاوپۆشی لەو تاوانەی کرا. هەر لە سەردەمی ڕۆناڵد ڕیگان لە دەستێوەردانی ئەمریکا لە کاروباری نێوخۆیی نیکاراگۆئە و ئەلسالڤادۆر پشتیوانی کرد. لە سەرەتای ساڵی 1982، ئەو کاتەی میدیاکانی ئەمریکا ڕاپۆرتێکیان سەبارەت بە کۆمەڵکۆژی سەدان هاوڵاتی ئەلسالڤادۆر لە لایەن سوپای ئەو وڵاتەوە بڵاو کردەوە، ئابرامز لە ڕاپۆرتێکدا بۆ لێژنەی تایبەتی ئەنجومەنی پیرانی ئەمریکا، ڕایگەیاند، کە ئەو ڕاپۆرتانە جێی متمانە نین و پێدەچی ئەوانەی، کە کۆژراون، تاقمێک پارتیزان/ چەکداری شۆڕشگێڕ بووبێتن. بەڵام ڕاپۆرتەکانی دواتر سەلماندیان ڕاپۆرتەکەی ئابرامز بۆ بەلاڕێدا بردنی ئەنجومەنی پیران نووسراوە. سەبارەت بە نیکاراگۆئە، ئەو کاتەی کۆنگرێسی ئەمریکا بڕیاری دابوو، کە هیچ بودجەیەک بە کۆنتراکان نەدا بۆ ئەوەی دەسەڵاتی چەپگەرای ئەو وڵاتە بڕووخێنن، ئابرامز بە نهێنی چەندین جار دیداری لەگەڵ کردن.\nلە خۆلی یەکەمی سەرۆک کۆماری جۆرج بۆشی کۆڕ، نوێنەری تایبەتی سەرۆک کۆمار و بەڕێوەبەری باڵا بوو لە ئەنجومەنی ئاسایشی نەتەوەیی بۆ کاروباری ڕۆژهەڵاتی ناوەڕاست و باکووری ئەفریقا. لە سەرەتای خولی دووەمی سەرۆک کۆماری بۆشدا، جێگری ڕاوێژکاری ئاسایشی نەتەوەیی بوو بۆ جێبەجێکردنی ستراتیژی سەرۆک کۆمار سەبارەت بە پەرەپێدان بە دیموکراسی لە دەرەوەی ئەمریکا. هەروەها لەبەر ئەوەی پەیوەندی نزیکی لەگەڵ لۆبی ئیسرائیل هەبوو و ئەندامی ئەنجومەنی یادەوەری هولوکاست لە ئەمریکا بوو، لە سەردەمی بۆشدا، ڕۆڵێکی بەرچاوی گێڕا لە ڕێکخستنەوە و پتەوکردنەوەی پەیوەندییەکانی نێوان ئیسرائیل و ئەمریکا.\nلە ساڵی 2002، میدیاکان ئاشکرایان کرد کە ئابرامز ڕۆڵی هەبووە لە داڕشتنی پلانێک بۆ کودەتا لە دژی هۆگۆ چاوز، سەرۆک کۆماری ڤەنزوێلا. پاش ڕێککەوتننامەکەی ئەمریکا و کووریای باکوور لە ساڵی 2007، ئەبرامز بە ناردنی هەندێ نامە و ئیمەیل بۆ بەرپرسانی دەوڵەت، گاڵتەی بەو ڕێککەوتنە کرد. ئابرامز بڕوای وابوو، کە دەبێ بە شێوەی سەربازی ڕووبەڕووی دوژمنانی ئەمریکا و ئیسرائیل ببنەوە.\nپاش ئەوەی دۆناڵد ترەمپ، لە ساڵی 2017دا دڵنیا بووەوە، کە ئابرامز ڕەخنەی لێ گرتووە، ڕێگەی نەدا ببێتە جێگری وەزیری دەرەوەی ئەمریکا. بەڵام پاشان لە 25ی جانیوەری 2019، بووە نوێنەری تایبەتی ئەمریکا بۆ کاروباری ڤەنزۆێلا، بەوەش بووە یەکێک لەو دەگمەن کەسانەی، کە سەرەڕای ڕەخنە گرتن لە ترەمپ، ڕێگەی پێ درا لە ئیدارەکەی بەشدار بێت.\nلە دوایین هەڵبژاردنەکانی سەرۆک کۆماری ئێران، سەرەڕای ئەوەی زۆربەی وڵاتانی ڕۆژئاوا و زۆرێک لە دیپلۆماتکارانی ئەمریکا خوازیاری هاتنە سەر دەسەڵاتی حەسەن ڕووحانی بوون، ئابرامز لایەنگری هاتنەسەر دەسەڵاتی ئیبراهیم ڕەئیسی بوو، کە بە کەسایەتییەکی توندڕۆ و نزیک لە خامنەیی ناسرابوو. ئابرامز پێی وابوو، کە ڕەئیسی سیمای ڕاستەقینەی کۆماری ئیسلامییە. هەروەها پێی وابوو لە ئەگەری سەرکەوتنی ئیبراهیم ڕەئیسی، خەڵکی ئێران وەک هەڵبژاردنەکانی ساڵی 2009، دەڕژێنە سەر شەقامەکان و خۆپیشاندان دەکەن و ئەوەش لە بەرژەوەندی ئەمریکایە.\nئێستا دانانی ئابرامز لە پۆستی نوێنەرایەتی تایبەتی ئەمریکا بۆ کاروباری ئێران، بێگومان دەبێتە هۆی نیگەرانی زیاتری بەرپرسانی تاران.\nشنۆ ئـەشقی پەرلەمانتار: بە بیرۆكەكەم 40% ی قەیرانی بێكاری لە هەرێمی كوردستان كەمدەبێتەوە\nپەرلەمان بەدواداچوون بۆ بابەتی (بازرگانیكردن بە زەوی شەهیدان) دەكات\n2020/11/29 0 شنۆ ئـەشقی پەرلەمانتار: بە بیرۆكەكەم 40% ی قەیرانی بێكاری لە هەرێمی كوردستان كەمدەبێتەوە\n2020/11/29 0 پەرلەمان بەدواداچوون بۆ بابەتی (بازرگانیكردن بە زەوی شەهیدان) دەكات\n2020/11/28 0 لەشارەكانی هەرێم دەست بە سزادانی سەرپێچیكارانی كارەبا كرایەوە\n2020/11/26 0 بەفەرمی داوای رێككەوتنامەی هاوشێوەی شنگال بۆ ناوچە كێشەلەسەرەكان دەكرێت\n2020/11/30 0 دۆخی خراپی هەرێم بە (راگەیەنراو و بەیاننامە)ی حزبەكان چارەسەر دەبێ؟\n2020/11/29 0 په‌رله‌مانى عێراق له‌هه‌موو كاتێك زیاتر دژایه‌تى هه‌رێمى كوردستانى كردووه\n2020/11/28 0 ئایا ئێران “هه‌ڵه‌ى تۆڵه‌كردنه‌وه” ده‌كات و هێرش ده‌كاته سه‌ر ئه‌مریكا له عێراق؟\n2020/11/24 0 حه‌لبووسى.. كێشه‌كانى هه‌رێم به‌ره‌و چاره‌سه‌رى ده‌بات یان كۆششه‌كان په‌رته‌وازه ده‌كات؟


شەڕکەرانی خێڵه‌كانی ناوچه‌كه یارمەتی پاراستنی ئاسایش دەدەن لە شارۆچکەی قائیم کە بەمدواییانە ئازادکراوە و دانیشتوانی دەڵێن سەدان کوڕیان بەزۆرەملێیانه دەستبەسەرکراون لەلایەن رێکخراوی 'دەوڵەتی ئیسلامی' (داعش)ه‌وه لەماوەی دەسەڵاتیدا. [خاوەندارێتی وێنە: پەیجی فەیسبوکی لیوای هۆزەکانی حەدیسە]\nلەدوای تێکشکانی گروپی رێکخراوی "دەوڵەتی ئیسلامی" (داعش) لە قائیم دانیشتوانه بێهیواكه‌ی دەڵێن داعش بەزۆر کوڕ و خزمەکانیانی دەستبەسەرکرد لە گرتوخانە نهێنیەکاندا و هێشتا چارەنوسیان نازانن.\nهێزەکانی عێراق 3 تشرینی دووەم قائیمیان گرته‌وه کە گەورەترین شارۆچکەی ژێردەستی داعش بوو لە عێراقدا.\nفەرماندەی هێزه خێڵه‌كیه‌كانی حەدیسە، شێخ عەواد سەعید جوغەیفی، بە دیارونای وت بەمدواییانە چاوی بە ژماەیەك له دانیشتوان کەوتووە کە لەژێر دەستی گروپەکەدا ژیاون لە قائیم.\nپیرەژنێك پێی وتووە ئەندامانی داعش کوڕەکەیان لە ماڵەوە بردووە نزیکەی ساڵێك لەمەوبەر و نازانێت ئاخۆ هێشتا لە ژیاندا ماوە یان نا.\nدانیشتوویەکی تر وتی چارەنوسی براکەی دیارنیه لەوکاتەوەی لەلایەن ئەندامانی داعشەوە نۆ مانگ لەمەوبەر دەستگیرکرا.\nجوغەیفی وتی: "زۆربەی ئەوانەی بێسەروشوێنن ئەندامی پێشوی هێزە ئەمنیەکان و کارمەندی حکومەت بوون."\nوتیشی داعش ئەوانی تۆمەتبارکردووە بە هەماهەنگیکردن لەگەڵ حکومەتی عێراق بە پێدانی زانیاری لەبارەی گروپەکەوە.\nجوغەیفی وتی دانیشتوانی قائیم "دیارنەمانی زیاتر لە 1,600 له کوڕه‌كانیان" پشتڕاستدەکەنەوە لەوکاتەوەی داعش دەستیگرت بەسەر شارەکەیاندا لە ناوەڕاستی 2014.\nبەگوێرەی دانیشتوان، گروپەکە بەزۆری دەستبەسەرکراوانی بۆ چەند رۆژێکی کەم دەهێشتەوە بۆ لێپرسینەوەیان لە قائیم.\nوتیشی: "ئەوان دواتر دەنێردران بە کۆمەڵی 50 بۆ 150 پیاو و هەندێكجار زیاتریش بۆ ناوەندەکانی گروتوخانەکان یان گرتوخانەی نهێنی لە سوریا کە دوایئەوە هیچ هه‌واڵێكیان نه‌ما."\nهەروەها وتی داعش توانای ئه‌وه‌ی نیە ژمارەیەکی زۆر له دەستبەسەرکراوان بە زیندوویی بهێڵێتەوە لە گرتوخانەکان یان بارەگاکانیدا و ئاماژەشی دا بەوەی دانیشتوان لەنزیك ئەو شوێنانە رێیان پێنەدراوە پرسیار لەبارەی چارەنوسی کەسوکاریان بکەن.\nوتی: "هێزەکانی عێراق حەشارگەیەکیان دۆزیەوە کە بۆ ڕاگرتنی دەستبەسەرکراوان بەکارهاتووە لە گەڕەکی 7 نیسان لە قائیم کە کەلەپچە و زنجیر و ئامێری ئەشکەنجەدانی تێدابووە."\nوتیشی حەشارگەکە بەڵگەنامە و لیستی ناوی حەوت کەسی تێدابوو کە کوژراون.\nتائێستا هیچ شوێنەوارێکی ئەوانەی بێسه‌روشوێنكراون نەدۆزراوەتەوە لە قائیم یان لە سەرانسەری شارۆچکەکانی سەر سنوری سوریادا کە بەمدواییانە لە ده‌ست داعش سه‌ندراونه‌ته‌وه.\nفەرماندەیی حەشدی عەشایەری ناوچەی بەغدادی، شێخ قەته‌ری سەمەرمەد، بە دیارونای وت تەنیا یەك بەندکراو دۆزراوەته‌وه لەکاتی ئۆپەراسیۆنه‌كانی گەڕاندا لە قائیم.\nوتیشی بەندکراوەکە کە محەمەد مەحالاوی، 12 ساڵ، بوو بەزۆر دەستبەسەرکرابوو لەلایەن داعشەوە 10 رۆژ پێش هێرشی هێزەکانی عێراق لە قائیم.\nعێراقیە ئازادکراوەکان 'وردەکاری تۆقێنەر' ده‌رده‌خه‌ن\nسەمەرمەد وتی دانیشتوانی ناوچه‌كان رایانگەیاند كه داعش نزیکەی 400 لە کوڕە دەستگیرکراوەکانی لە گرتوخانەیەکی نهێنیدا راگرت لە سەعادە لە قائیم بەتۆمه‌تی هاوکاریکردن لەگەڵ هێزە عێراقیەکان و ناپاکی بەرامبەر گروپەکە.\nوتیشی بەرلە پێشڕەویی هێزەکانی عێراق بەرەو قائیم، داعش ئەو دەستبەسەرکراوانەی گواستەوە بۆ شاری ئەلبو کەمال لە سوریا.\nهەروەها وتی: "گرتوخانەکە بەتاڵبوو كاتێك دۆزرایەوە. ئێمە نازانین چی بەسەر ئەوانەدا هاتووه کە لەوێبوون دوای گواستنەوەیان."\nئەندامی ئەنجومەنی پارێزگای ئەنبار، نەعیم كه‌عود، بە دیارونای وت داعش تاوانی لەژمارەنەهاتووی ئەنجامداوە.\nوتیشی: "لە هەر شارێکی ئازادکراودا دانیشتوان وردەکاری تۆقێنەری پێشێلکاری خەمناك، کوشتنی بەکۆمەڵ، دەستگیرکردن و شوێنبزرکردنی بەزۆرەملێ دەگێڕنەوە لەگەڵ هەڵمەتی ئەشکەنجەدان و جەوروستەم."\nهەروەها وتی: "ئێمە چەندین قوربانیمان لەدەستدا لەسەر دەستی تیرۆرستان کە هەندێکیان لە گۆڕی بەکۆمەڵدا دۆزراونەته‌وە و ئەوانی تریش بێسەروشوێنکراون."\nكه‌عود وتی داعش شکستی هێنا بەڵام دەرئەنجامە تراژیدیاکانی فەرمانڕەواییه‌كه‌ی دەمێننەوە.


زیانەکانی زریانی ماتیو\nئەو باوباهۆزەی ناوی لێنرا ماتیو لەو قۆناغی زریان دەرچوو، و لاواز بۆوە پاش هەفتەیەک لەوەی کە زیانێکی زۆری گەیاند بە دورگەکانی کارەبیەن و کەنارەکانی ئەتلانتیک لە ئەمەریکا و نزیکەی 1000 کەسیشی کوشت زۆربەیان لە هایتی.\nئەو باهۆزە چەند گەڕەکێکی وێران کرد و زیانێکی زۆری کشتوکاڵی لە کۆماری دۆمنیکان، جەمەیکا، کوبا و بەهاما داوە.\nهایتی سێ ڕۆژی پرسەی گشتی ڕاگەیاند ئۆفیسی سەرۆکی وڵاتەکە ڕایگەیاند " بۆ هاوخەمی دەربڕین لەگەڵ دایک و باوکان و هاوڕییانی قوربانیانی زریانی ماتیو و دانیشتوانی ناوچەکە کە ئەو زریانە کاریتێکردوون سێ ڕۆژ پرسەی سەرتاسەری ڕادەگەیەنین."\nماتیو بەسەر کەرناری دەرەوەی کارۆلینای باکور بەرەو باکوری ڕۆژئاوا دەرڕوات لە کاتێکدا هێزی بایەکەی 120 کیلۆمەترە لە کاتژمێریکدا، ئەمەش نیوەی هێزەکەی هەفتەی پێشوویەتی، بەڵام هێشتا لەو ئاستەدایە کە کەشناسانی ئەمەریکا دەڵێن دەشێ زیانی زیاتر بگەیەنێت.\nلە زۆربەی شوێنەکان لافاوێکی زۆر ڕاگەیەندراوە بە درێژایی 950 کیلۆمەتری کەناری ڕۆژئاوای ئەمەریکا لە فلۆریداوە تا باکور بۆ کارۆلینای باکور. سەرۆک باراک ئۆباما باری نائاسایی لە 4 ولایەتی ئەمەریکا ڕاگەیاندووە کە بەلایەنی کەم 15 کەس بەهۆی ئەو زریانە گیانیان لەدەستدا. و هەروەها هاوکاری حکومەتی بۆ ئەو ولایەتانە ڕاگەیاند.\nماتیۆ بەهێزترین باوباهۆز بوو کە لە ماوەی نزیکەی 10 ساڵی ڕابوردوودا لە کەناری ئەمەریکا بدات و ماوەکەیشی زۆر بوو، بەڵام ڕێژەی زیانەکان لە ئەمەریکا زۆر کەمتربوو لەوەی کە پێشبینی دەکرا.\nئەو زریانە لە بەهێزترین حاڵەتیدا بوو کاتێک گەیشتە دورگەکانی کارابیان نزیکەی هەفتەیەک لەمەوبەر لەو کاتەدا هێزی بایەکەی 235 کیلۆمەتر بوو لە کاتژمێرێکدا.\nهایتی دەڵێت ئەو باوباهۆزە کاریکردۆتە سەر نزیکەی ملیۆن و نیوێک لە دانیشتوانەکەی و 350 هەزار کەس پێویستیان بە هاوکاری هەیە لە کاتێکدا کە بێماڵ بوون.\nلەشکری ئەمەریکا بە ڕێگای ئاسمانی و دەریایی خۆراک و دەرمان دەگەیەنێت بە دانیشتوانی هایتی.\nUNICEF ڕادەگەیەنێت بارودۆخی هایتی زۆر لەبارە بۆ بڵاو بوونەوەی نەخۆشییەکانی کە لە ئاوەوە بڵاو دەبنەوە. مارک ڤێنسینت نوێنەری UNICEF لە هایتی دەڵێت " ڕۆژ بە ڕۆژ مەترسی کولەیرا زیاتر دەبێت".


ئێرگاتیڤ بارێکی ڕێزمانییه و له‌و زمانانه‌دا ده‌رده‌که‌وێت، که وه‌ک باوه پێیان ده‌گوترێت زمانه ئێرگاتیڤییه‌کان.\nزمانە ئێرگاتیڤەکان بریتین لەو زمانانەی کە بکەر (سه‌بجێکت) لە باری ئینترانسیتیڤدا (لازم) ھیچ بەرکارێکی نییە، بۆیە بکه‌ر لە ڕستەی وادا وەکوو خۆی و بێ گۆڕان بەکار دێت. واتا چونکه له ڕسته‌ی سه‌ره‌کیدا ته‌نیا یه‌ک لایه‌ن هه‌یه، که ڕۆڵی چالاکانه‌ی ده‌رده‌که‌وێت، بۆیه گوێگر بەبێ هیچ کێشه‌یه‌ک تێ ده‌گات مه‌به‌ستی قسه‌که‌ر کێیه یان چییه.\nنمونه: تۆپه‌که به‌سه‌ر په‌یژه‌کاندا گلۆر بووه‌وه.\nبەڵام ھەر بکەر لە ڕستەی ترانسیتیڤدا (متعدی)، واتا بکەر له‌ناو ڕسته‌که‌دا لەگەڵ بەرکاری (ئۆبجێکت)ی ڕاستەوخۆدایە.\nنمونه: ئازاد تۆپه‌که‌ی به‌سه‌ر په‌یژه‌کاندا گلۆر کرده‌وه.\nوه‌ک ده‌بینین له‌و دوو ڕسته‌یه‌ی سه‌ره‌وه‌دا، (ئازاد) له زمانی ئێرگاتیڤیدا بکه‌ره، به‌ڵام (تۆپ) له هه‌ردوو ڕسته‌که‌دا، له باری ئه‌بسۆلوتیڤدایه، چونکه هه‌رگیز بکه‌رێکی چالاکی بڕیارده‌ر نه‌بووه، وه‌ک ئازاد. ئەوا له ڕسته‌ی لەو شێوازەدا و بۆ جیاکردنەوەی بکەر، لێرەدا (ئازاد) لە بەرکار، لێرەدا (تۆپه‌که)، نیشانەیەک دەچێتە سەر بکەره‌که. ئه‌مه‌ش ته‌نیا به‌و مه‌به‌سته هاتۆته کایه‌وه، تا ناوی بکه‌ره‌که (سه‌بجێکت) له‌گه‌ڵ ناوی کارله‌سه‌رکراوه‌که (ئۆبجێکت) لای گوێگر تێکه‌ڵاو نه‌بێت. واتا گوێگری کۆن و گوێگر و خوێنه‌ری ئێستای ئه‌م جۆره زمانانه، بزانێت و تێ بگات، که ئه‌مه کامه‌یه، کاری له‌سه‌ر کامه کردووه. وه‌ک له نموونه‌ی هاوشێوه‌ی ئه‌وه‌ی که (ئه‌وه ئازاده، که له کوڕه‌که‌ی دا). یان (کوڕه‌که‌یه که له ئازادی دا).\nئەگەر بە شێوه‌یه‌کی کورت و پوختەتر ھەمان شت دەرببڕم، ئەوا دەڵێم: لەو جۆرە زمانانەدا، واتا جۆره زمانه ئه‌رگاتیڤیه‌کانی وەک (زمانەکانی که‌فکاسی، له‌وانه گورجی و هه‌روه‌ها ئەسکیمۆیی، باسکی، تیبێتی، هه‌روه‌ها زمانی کۆنینه و نه‌ماوی سومێری و... زۆر زمانی دیش)، ئەگەر بکەر لە ڕستەی سەرەکیدا، خۆی شتێک (کارێک) لەسەر شتێکی دی یان کەسێکی دی، واتا (بەرکاری ڕاستەوخۆ) بکات، ئەوا بکەرەکە نیشانەیەکی تایبەتیی دەچێتە سەر، تا بزاندرێت کە ئەمە ئەوە و خۆیه‌تی، که کارەکەی لەسەر ناوەکەی دی ناو هه‌مان ڕسته‌دا، واتا (بەرکار) کردووە. کەچی بەرکار له‌ناو ڕسته‌که‌دا ھەر وەک خۆی دەمێنێتەوە. ھەر لەو جۆرە زمانانەدا، بکەر لە باری ڕستەی ئینترانسیتیڤ (لازم) و بەرکاریش لە باری ڕستەی ترانسیتیڤدا (متعدی) لە یەک شێوەدا دەبن و پێی دەگوترێت باری (ئەبسۆلوتیڤ - Absolutiv ) یان ( مطلق - کامل). واتا هه‌ردووکیان له‌و دوا باره‌دا هیچ نیشانه‌یه‌کیان ناخرێته سه‌ر. واتا باری ئێرگاتیڤی ڕسته ته‌نیا له‌و بارانه‌دا ده‌رده‌که‌وێت،  که بکه‌ر (سه‌بجێکت) له باری ترانسیتیڤدایه.\nبا دوو نمونه له زمانی ئێرگاتیڤی باسکی وه‌ربگرین:-\nباری ئه‌بسولوتیڤ: Gizona etorri da\nواتا: پیاوه‌که گه‌یشت.\nباری ئێرگاتیڤ: Gizona- k mutila ikusida\nواتا: پیاوه‌که کوڕه‌که‌ی دیت.\nوه‌ک ده‌رده‌که‌وێت، له ڕسته‌ی یه‌که‌مدا هیچ شتێکی نامۆ نابیندرێت، له ڕسته‌ی دووه‌مدا، که بکه‌ر و به‌رکار یان کارله‌سه‌رکراوی تێدایه و له باری ئێرگاتیڤدایه، بۆ جیاکردنه‌وه‌ی بکه‌ر، قسه‌که‌ره‌که (ده‌بێت) ده‌نگی (ک) بخاته کۆتایی جێناوه بکه‌ره‌که، تا گوێگر کوڕه‌که‌ی لێ نه‌بێته بکه‌ر.\nناو یان باری ناویی، ئەوە بار و شێوەی ناوە، کە لە کاتی (بکەری - subjekt)دا ھەیەتی. ئەمەش ئەو کاتە دەبێت، کە ناوەکە لەناو ڕستەیەکدا کارێک دەکات. ھەندێک ڕستە وەک دەردەکەون، ھەرگیز ئەو بار و شێوانەیان بەخۆوە نەگرتووە. ئەمەش ئەوە دەردەخات، کە باری (ناو)یی لە سەرەتادا تەنیا بۆ دیاریکردنی بکەر، لە باری (ڕستەی متعدی - transitiv sats) بەکار ھاتووە. واتا ناو لە ڕستەیەکدا بەکار ھاتووە، کە بەرکار (مفعول بە - objekt)ی ڕاستەوخۆی تێدا بووە. ئەمەش ئەوە دەردەخات، کە زمانی که‌ونارای داپیره و باپیره‌ی پرۆتۆهیندۆروپیمان یان به کورتکراوه‌یی زمانی PIE، یەکێک بووە لە زمانە (ئێرگاتیڤییەکان - ergativ). بەمەش ناو لە ڕستەدا بە گوێرەی باری ڕستەکە، که ئاخۆ (متعدی - transitiv) بووە یان (نامتعدی - لازم ) بووە، شێوەی جۆراوجۆری وەرگرتووە.\nلە باری یەکەمدا ناوەکە ھەروەک بەرکار نیشانەی چۆتە سەر. ناو لە باری ئەکوساتیڤیشدا بەکار ھاتووە. لەو بارەدا ناوەکە بکەر نییە و (بە ناچاری) ڕۆڵی بکەری پێ دراوە. لە ڕاستیدا ناو لەو بارەدا ھەمیشە کار لەسەر شتی (نابکەر) یان مردوو و ھیچپێنەکراو دەکات، کە ناتوانێت کاریگەریی لەسەر کەسان یان شتی دی ھەبێت. یان به شێوه‌یه‌کی دی، ئەو جۆرە ناوانە ناتوانن ببنە ھۆی ھاتنە ئارای کاری دییەوە. لەوانەشە ھەر ئەمە ھۆی سەرەکی بێت، کە ئەم جۆرە ناوانە لە باری ئەکوساتیڤدا لە سەرەتاوە ڕۆڵی بکەریان نەبووە. ئەم جۆرە ناوانە بەڕوونی باری ناچالاکیان ھەیە و بێکارەن. یان ڕاستر بڵێین، ئەوا ئەو جۆرە ناوانە خۆیان نین، بە ویستی خۆیان کارێک بکەن.\nبۆ ئه‌وه‌ی باشتر له کارله‌سه‌رکردنی ناوێک له‌سه‌ر ناوێکی دی بگه‌ین، نموونه‌یه‌ک ده‌خه‌مه پێش چاوت: زۆر سەختە بیر لەوە بکەینەوە، کە پەڵە ھەورێک، شتێکی لە پەڵە ھەورێکی دی کردووە. سەرەڕای ئەوەش دەزانین، کە ئەوە بارگەی (-) و (+)ی سەرە جەمسەری دوو ھەورن، کە بە ھۆی گورژومی جووڵه‌ی باوە ده‌جووڵێن یان یه‌کێکیان به‌خێراییه‌کی پتر ده‌جووڵێت و له ئه‌نجامدا هه‌ردوو په‌ڵه هه‌وره‌که پێکدا دەدەن و بروسک و ھەورەتریشقە پێک دێنن. دوور نییە ھەر دیاردەی ناویی لەم جۆرە ڕووداوانه‌ش، لە سەرەتاوە بووبێتە ھۆی داھاتنی وشەی بێلایەن لە ھەندێک زماندا. واتا ئەو ناوانە بەبێلایەن داندراون، کە لە ڕستەیەکی تەواودا ناتوانن ببنە بکەر و ڕووداو پێک بێنن. یان ناوی له‌م جۆره کار لەسەر شتی دی بکەن.\nئەم دیاردەیە بۆتە ھۆکاری یان بناغەی یاسایەکی گشتی لە زمانە ھیندۆروپییەکاندا. کە دەڵێین لە وشەی بێلایەندا ھەردوو باری ناوی کارا و ئەکوساتیڤ وەک یەکن و ھیچ جیاوازییەکیان لە نێواندا نییە. ھۆکارەکەی ئەمەیە، کە شارەزایان لایان وایە، ھەر لە کۆندا ھەردوو جۆرەکە، کۆنەئەکوساتیڤ بوون. ئەم بناغەیە تا ئەمڕۆش لە زمانێکی وەکوو ئەڵمانیدا ماوە. لەو زمانەدا دەربڕینی (das)، لە ھەردوو باری ناوی کارا و ئەکوساتیڤدا وەک نیشانەی ناسینەوەی ناوی بێلایەن بەکار دەھێندرێت.\nدیاردەیەکی لەم جۆرەش، لە زمانی کوردیدا ماوە. وەک دەزانین جێناوی (ئەوان، ئه‌مان) کارایە و دەتوانێت ببێت بە بکەر، بەڵام (ئەوانە، ئەمانە) لە باری ئەکوساتیڤیدایە و بۆ ھێماکردن بۆ ناوی (شت) بەکار دێت. لە کاتێکدا ئەو (ناو)ی شتانە، ناتوانن ببن بە بکەر. نھێنییەکە لەوەدایە، کاتێک کەسێک بیەوێت توانای (بکەری کارا) لە جێناوی (ئەوان) بسەنێتەوە و سووکایەتیان پێ بکات و بێمافیان بکات، ئەوا ھەمان وشەی (ئەوانە، ئەمانە) بۆ مرۆڤەکان بەکار دێنێت. وەک لە دەربڕینی: ئەمانە بەرە زیندان. ئەمانە دەرکەنە دەرەوە. لە کاتێکدا ئەو کەسانەی بە جێناوی (ئەوان، ئه‌مان) بانگ دەکرێن، مافی بەرگریکردنیان لە خۆیان ھەیە. مافی دەنگھەڵبڕینیان ھەیە. لەوەش پتر، ئه‌وان و ئه‌مان ھێشتا توانای کاریان ھەیە و بکەری چالاکن. که بوون به ئه‌وانه و ئه‌مانه، ئه‌م ڕۆڵه چالاکه‌یان لێ ده‌سێندرێته‌وه. واتا ئه‌م ده‌ربڕینه زمانه‌وانییه، له زمانی کوردیدا بارێکی یاسایی ده‌رده‌خات.\nلێره‌دا تێبینییه‌کی گرنگ هه‌یه، لەسەر ئەو نموونه‌یه‌ی که من له سه‌ره‌وه‌دا هێناومه‌ته‌وه: نابێت خوێنه‌ر و شاره‌زایان وا له‌م بابه‌ته بگه‌ن، که زمانی کوردی زمانێکی ئێرگاتیڤیه، به‌ڵام بوونی شوێنه‌واری ئێرگاتیڤی له زمانه‌کەدا ئه‌وه‌مان بۆ ده‌رده‌خات، که باره‌که شوێنه‌وارێک یان ماکێکی کۆنی بوونی دیارده زمانه‌وانییه‌که‌یه له زمانی هاوبه‌شی پرۆتۆهیندۆروپی.\nزمانی هاوچه‌رخی کوردی وه‌ک هه‌موو زمانه هیندۆروپییه‌کانی دی، زمانێکی ئه‌کوساتیڤه. واتا وه‌کوو زمانه ئێرگاتیڤییه‌کان نابێته ئه‌بسۆلوتیڤ.\nواتای زاراوه به‌کارهاتووه‌کان:-\nئینترانسیتیڤ:- Intransitiv یان باری (لازم)، کردارێکە کە ناتوانێت بەرکاری ھەبێت. وەک: (من حەزم لێیە بڕۆم). (ئێستا کاتی ئەوەیە بخەوین).\nترانسیتیڤ:- Transitiv (متعدی)، لە ڕێزماندا کردارێکە کە یەک یان چەند بەرکار (تەواوکەر)ی ھەیە. وەک: (من زەوییەکە دەکێڵم). (من پیاڵە چایەک تێ دەکەم). (ئەو گۆرانی دەڵێ).\nئەبسۆلوتیڤ:- Absolutiv کاسوس یان بارێکی زمانەوانییە، لە ھەندێک لە زمانەکانی کەفکاسی یان زمانی سومێری یان (زمانە ئێرگاتیڤەکان)دا ھەیە. لەو زمانانەدا بەرکار لە باری ترانسیتیڤدا (متعدی) وەکوو خۆی دەمێنێتەوە، بەڵام بکەر بۆ تێکەڵاونەبوون لەگەڵ بەرکاردا پاشگرێکی دەچێتە سەر. لە باری ئینترانسیتیڤیشدا (لازم) ھەر بکەر ھەیە، بۆیە وەکوو خۆی دەردەکەوێت. واتا پاشگرەکەی ناچێتە سەر.\nئەکوساتیڤ: Acusativ بریتییە لە بارێکی ڕستەی واتا تەواو (بە ھەردوو جۆری ڕستەی سەرەکی و ڕستەی ناسەرەکی) کە بەرکاری ڕاستەوخۆ ( مفعول بە مباشر) ئاراستەی کردارەکە دیاری دەکات. لە زمانی کوردیدا ھەندێک جێناوی بەرکاری لەم جۆرەن وەک (وان - و. - وێ - ویە - مە - ەنگۆ).\nبۆ ھێشتا باشتر ڕوونکردنەوە سەرنج لەو ڕستانە بدەن: ئەو لەگەڵ- وان چوو. ئەو لەگەڵ -ویە. لەگەڵ-ەنگۆ-مە و... ھیدیش بەم شێوەیە. لە زمانی لاتینیدا ئەم دیاردەیە لەناودا زۆر زەقە. بۆ نموونە ناوی یان وشه‌ی کۆیلە، بە لاتینی بریتییە لە (servus - سێرڤوس). ھەمان ناو لە باری ئەکوساتیڤیدا دەبێتە (servum - سێرڤوم). وشە نێونەتەوەییە زۆر ناسراوەکانی وەک: ستادیوم، موزیوم ھەر لە لاتینییەوە ھاتوون و بە ھەمان شێوە لە باری ئەکوساتیڤیدان.\nبۆ بیرلێکردنه‌وه و توێژینه‌وه:\nوه‌ک گوتوومانه، زمانی هاوچه‌رخی کوردی، زمانێکی ئێرگاتیڤ نییه. سه‌ره‌ڕای ئه‌وه‌ش شوێنه‌واری ئێرگاتیڤی له زمانی کوردیدا ده‌بیندرێت. له چوارچێوه‌ی ناساندنی بابه‌ته‌که‌دا نموونه‌مان لێ هێناوه‌ته‌وه.\nئێستا ئاماژه بۆ دیارده‌یه‌کی له ئێرگاتیڤ-چوو ده‌که‌م، که ئاخێوه‌رانی کوردی به شێوازێکی جیاوازتر له زمانه ئێرگاتیڤه‌کان چاره‌سه‌ریان کردووه. ئه‌گه‌ر سه‌یری ئه‌م نموونانه‌ی خواره‌وه بکه‌یت:-\nئه‌و ئه‌می دیت. ئه‌م ئه‌وی دیت.\nمن ئه‌وم دیت. ئه‌و منی دیت.\nئه‌وان ئه‌ویان دیت. ئه‌و ئه‌وانی دیت\nهه‌روه‌ها: لێتم دا. لێمی دا.\nتێبینی ده‌که‌ین، که ڕووبه‌ڕووی هه‌مان بار ده‌بینه‌وه. واتا بێ نیشانه‌خستنه سه‌ر به‌رکار، جۆره تێکه‌ڵاوییه‌ک له نێوان بکه‌ر و به‌رکار دێته کایه‌وه. واتا وا ده‌رده‌که‌وێت:-\nئه‌و ئه‌م دیت. ئه‌م ئه‌و دیت.\nمن ئه‌و دیت. ئه‌و من دیت. و تاد ... ئه‌م دوا شێوه‌یه له زاراوه‌ی کرمانجیدا پێڕه‌وی لێ ده‌کرێت.\nله زمانی کوردیدا به‌پێچه‌وانه‌ی زمانه ئێرگاتیڤه‌کان، نیشانه‌که ده‌خرێته سه‌ر به‌رکا‌ر. جیاوازییە‌کی دی ئه‌وه‌یه، که نیشانه‌که له زۆربه‌ی زمانه ئێرگاتیڤه‌کاندا بێواتایه و ته‌نیا ئه‌رکێکی هه‌یه، ئه‌ویش جیاکردنه‌وه و ناسینه‌وه‌ی بکه‌ره. له زمانی کوردیدا نیشانه‌که ده‌چێته سه‌ر به‌رکار، به‌ڵام وه‌ک جێناوی لکاو ئاماژه به بکه‌ری کاره‌که له‌ناو ڕسته‌دا ده‌کات. له‌و ڕستانه‌ی سه‌ره‌وه‌دا نیشانه‌کان بریتین له: (ی، ی، م، ی، یان، ی).\nنیشانه‌کانی ڕسته‌کانی سه‌ره‌وه له ڕێزمانی کوردیدا هه‌موویان به جێناوی لکاو ناو‌دێر کراون. ئه‌وه‌ی من ده‌مه‌وێت بپرسم ئه‌مه‌یه: کاتێک که له ڕسته‌یه‌کدا (من) وه‌ک جێناوی که‌سی یه‌که‌می تاک بوونی هه‌یه، ده‌بێ بۆ قسه‌که‌ری کورد، هه‌ر له هه‌مان ڕسته‌دا جارێکی دی ئاماژه به هه‌مان بکه‌ر بکاته‌وه، ئه‌م جاره‌یان به (م)ێک وه‌ک جێناوی لکاو. وه‌ک:\nمن ئه‌وم دیت.\nئه‌وه منم له ده‌رگا ده‌ده‌م.\nله نموونه‌ی دی ناوییدا، دیارده‌که هێشتا ڕوونتر ده‌بیندرێت. وه‌ک:-\nئازاد نه‌وزادی دیت.\nنه‌وزاد ئازادی دیت.\nوه‌ک له‌م دوو ڕسته‌یه‌ی سه‌ره‌وه‌دا ده‌بینین، ته‌نیا جیاوازییه‌ک له نێوان بکه‌ر و به‌رکاردا بریتییه له‌و کورته پارتیکله‌ی، تۆ بڵێ (جێناوه لکاوه‌ی) که به شێوه‌ی "ی" خراوه‌ته سه‌ر به‌رکاره‌که.\nکه‌واته جێناوی لکاو له زمانی کوردیدا ئه‌رکێکی دی هه‌یه، که تا ئێستا شاره‌زایانی زمانی کوردی هه‌ستیان پێ نه‌کردووه. ئه‌رکی جێناوی لکاو یان هه‌ر ناوێکی دی لێ بندرێت، بریتیه له جه‌ختکردنه‌وه له بکه‌ری ناو گوته و ڕسته‌یه‌ک. واتا جیاکردنه‌وه‌ی بکه‌رە له به‌رکار. ئه‌مه‌ش هه‌مان ئه‌رکه، که له زمانه ئه‌رگاتیڤه‌کاندا به شێوه‌یه‌کی دی یان به پێچه‌وانه‌ی کوردی ده‌کرێت. هیوادارم ئه‌م بابه‌ته بایه‌خی پتری پێ بدرێت و لێکۆڵینه‌وه‌ی باشتری له‌سه‌ر بکرێت.


ئاژانسی ده نگو باسی کوردستان: YPG له‌دژى (5)باره‌گاى چه‌ته‌کانى داعش چالاکى ئه‌نجامدا\nئه‌و گروپه چه‌تانه‌ى له‌گونده‌کانى ( فیۆنته ، ئه‌حمه‌دییه ، بیرکنۆ و جه‌له‌بێ ) جێگربوونه ماوه‌یه‌که گونده‌کانى کوردان تۆپباران ده‌که‌ن . هه‌ربۆیه یه‌کینه‌کانى پاراستنى گه‌ل YPG له‌دژى باره‌گاى ئه‌و گروپه چه‌تانه چالاکى ئه‌نجامدا . له‌ئاکامى چالاکییه‌که‌دا ژماره‌یه‌کى زۆر چه‌ته‌ى داعش کوژران و برینداربوون ، هه‌روه‌ها ئۆتۆمبێلێکى ئه‌و گروپه چه‌تانه‌ش تێکشکێندرا .\nله‌لایه‌کى دیکه‌شه‌وه گروپه چه‌ته‌کان هه‌وڵیاندا له‌گوندى ئه‌حمه‌دییه هێرش بکه‌نه سه‌ر گوندى حورییه ، به‌ڵام رووبه‌رووى وه‌ڵامێکى توندى شه‌ڕڤانانى YPG بوونه‌وه و شه‌ڕوپێکدادان له‌نێوان هه‌ردوو لا هاته‌ئاراوه . راگه‌یه‌ندرا له‌وێش ژماره‌یه‌ک چه‌ته‌ى داعش کوژران و برینداربوون .\nهه‌روه‌ها له‌گوندێکى رۆژئاواى هه‌رێمه‌که‌ش شه‌ڕڤانانى YPG له‌دژى باره‌گایه‌کى گروپه چه‌ته‌کانى داعش چالاکییه‌کیان ئه‌نجامدا . له‌باره‌ى ئه‌و چالاکییه تا ئێستا زانیارى ته‌واو به‌ده‌ستنه‌که‌وتووه . به‌ڵام ده‌ووترێت شه‌ڕڤانانى YPG دوو ئۆتۆمبێلى گروپه چه‌ته‌کانیان کردۆته ئامانج و له‌ئه‌نجامدا هه‌ر دوو ئۆتۆمبێله‌که تێکشکێندراون و (4) چه‌ته‌ش کوژراون .\nتائێستا گروپه چه‌ته‌کانى داعش گونده‌کانى رۆژهه‌لاتى کۆبانێ به‌هاوه‌ن تۆپباران ده‌که‌ن .\nله لایه‌ن ئاژانسی ده نگو باسی کوردستان ajansknews kl. ۴/۲۹/۱۳۹۳ ۰۲:۳۹:۰۰ قبل‌ازظهر


تێنسی ئازادی ئوسترالیا - ویکیپیدیا، ئینسایکڵۆپیدیای ئازاد\nتێنسی ئازادی ئوسترالیا\nپۆتانەکان: 37°49′18″S 144°58′42″E / 37.82167°S 144.97833°E / -37.82167; 144.97833\nپێشبرکێکانی تێنسی ئازادی ئوسترالیا کە بە کوورتی ئۆپن ئوسترالیاشی پێ دەوترێ، یەکێکە لە چوار پێشبڕکێ دیارەکانی تێنیس کە بە ناوی گرەند سلەم دەناسرێ. پێشبڕکێکانی تێنسی ئازادی ئوسترالیا، پڕبینەرترین یاری تێنسی جیهانە. خوولی سەتەمی ئەم یاریانە لە جانواری ٢٠٠٩ دا بەڕێوەچوو.\n١ شوێن و کارتی بەڕێوەچوون\n٤ ئەلبوومی وێنە\nشوێن و کارتی بەڕێوەچوون[دەستکاری]\nئەم یاریانە هەموو ساڵێک لە مانگی کانوونی دووەم لە شاری مێلبۆرنی ئوسترالیا بەڕێوە دەچێ و یەکەمین پێشبڕکێی گەورەی هەموو ساڵێکە لە تێنیس دا. کاتی بەڕێوەچوونی یارییەکان بەرانبەرە لەگەڵ وەرزی هاوین لە نیوەگۆی باشوور. بۆیەش زۆربەی یارییەکان لە شەو دا بەڕێوە دەچن. بە هۆی گەرما و شێداری زۆر ، هەندێجار بەشداربووان پێویستە بەپێی مەرجی تایبەتی یارییەکان بجوولێنەوە. ئەم یارییانە لە ساڵۆنی مێلبۆرن پارک کە لە ناوەندی شاری مێلبۆرن دایە بەڕێوە دەچن.\nهەروەکوو سێ بەشی یارییەکانی تری گرەند سلەم، یارییەکانی تێنسی ئازادی ئوسترالیا لە پێنج جۆر دا بەڕێوەدەچێ:\nدووکەسی تێکەڵ (ئافرەت و پیاو)\nیارییەکانی تێنسی ئازادی ئوسترالیا لە ساڵی ١٩٠٥ دامەزراون و زیاتر لە سەت ساڵ تەمەنیەتی. ئەو یارییانە تاکوو پێش درووستبوونی کۆمەڵە یارییەکانی تێنسی ناسراو بە ئۆپن، بە نێوی قاڕەمانی ئوسترالیا دەناسرا. لە ساڵی ١٩٦٨ ئەم یارییانە بە نێوی ئۆپنی ئوسترالیا درێژەیان پێدرا، تا ساڵی ٢٠٠٧ بە گشتی ٩٥ خوولی ئەم یارییانە بەڕێوەچوون. هەندێک ساڵ بەهۆی شەڕە جیهانییەکان ئەم یارییانە ئەنجام نەدراون.\nکۆی خەڵاتی ئەم یارییانە بیست ملیۆن دۆلاری ئوسترالیایە.\nماڵپەڕی فەرمی ئۆپنی ئوسترالیا\nماڵپەڕی تایبەتی تێنس لە ئوسترالیا\nوێنەی هەوایی گووگڵی لە شوێنی یارییەکان ملبورن پارک\nکۆمنزی ویکیمیدیا، میدیای پەیوەندیدار بە Australian Open (tennis) تێدایە.\nوەرگیراو لە «https://ckb.wikipedia.org/w/index.php?title=تێنسی_ئازادی_ئوسترالیا&oldid=699216»\nدامەزرانەکانی ١٩٠٥ لە ئوسترالیا\nپێشبڕکێ وەرزشیە نێودەوڵەتییەکان لە ئوسترالیا\nپێشبڕکێی تێنس لە ئوسترالیا\nوەرزش لە مێلبۆرن\nئەم پەڕەیە دواجار لە ٢٢:٤٨ی ٧ی تەممووزی ٢٠٢٠ نوێ کراوەتەوە.


چەند رۆژ بە دوای هەرەشەی فەرمەندەرە نیزامیییەکانی کۆماری ئیسلامی، لە ١٩ی پووشپەری ١٤٠٠ دا، تۆپبارانی ناوچە سنوورییەکانی هەرێمی کوردستان دەستی پێکردەوە. ئەم دیاردەیە رووداوێکی دەگەمەن نییە و ساڵانێکە ئەو ناوچەیە و تەنانەت قوڵایی خاکی هەرێمیش ئامانجی هێرشەکانی رێژیم بۆ لێدانی حیزبەکانی کوردستانی ئێران بووە. بەڵام ئەو شتەی کە ئەم هێرشانە لە هێرشەکانی پێشوو جیا دەکاتەوە، داوای بەفەرمی سەرۆکی شۆرای باڵای ئەمنیەتی میللی ئێرانە لەمەڕ دەرکردنی هێزەکانی ئۆپۆزیسیۆن لە هەرێم و تەنانەت لە عێراق کە ئاراستەی حکوومەتەکانی عێراق و هەرێمی کوردستان کراوە. بەڵام پرسیار ئەوەیە کە وەها داوایەک بە کەس جێبەجێ دەبێ؟ ئەگەر جێبەجێ ناکرێت، بۆچی بەرپرسێکی باڵای رێژیم وەها داوایەک لە سەرۆک وەزیرانی عراق و بەرپرسانی حکوومەتی هەرێم دەکات؟\nبەر لە وڵامدانەوە بەم پرسیارانە، حەز دەکەم سەرەتا بە روانگەیەکی رەخنەگرانە و لە چەند دێڕدا، سەرنج بە کاردانەوە و لێدوانەکانی ئەندامان و چارتی رێبەریی حیزبە کوردستانییەکانی ئێران بدەین کە لەم چەند رۆژەدا و لە رێگای میدیا پڕبینەرە کوردی و فارسی زمانەکانەوە دەهاتنە گۆڕێ. یەکێک لە گرفتە جیددییەکانی ئەو لێدوانانە لەوە دایە کە بە داخەوە رێتۆریکی حیزبەکانمان مێدیاتیزە نەکراوە و مەودایەکی زۆری لەگەڵ مەنتقی مێدیاییدا هەیە. ئێستا زیاتر لە چارەکە سەدەیەک بەسەر لێدوانی رۆمانتیکدا تێپەرییەوە و لە جێگای ئەمە؛ تەعاموولی بەڵگەمەند و پەیڤ رەفتاری یا ئەو شتەی کە بە زمانی زانستی کۆمەڵایەتی پێی دەڵێن دیسکۆرسیڤ ئینتەراکشێن، باڵی بەسەر رێتۆریک و دەربڕینی سیاسیدا کێشاوە. ئەو لێدوانانەی لەم ماوەیەدا و لە مێدیاکانەوە دەمان بیست، بەداخەوە هەر لە زمانی رۆمانتیک و لە چوارچێوەی دراماتیزەکردنی رووداوەکان و دروشم و هەرەشەدا دەردەکەوتن و کەمتر هەوڵ بۆ لێدوانێکی شرۆڤەیی دەدەرا بەڵکوو شیکاری وەها سیناریۆیەک بکات کە رێژیم پشتی پێ گەرم کردووە. ئەگەر ئەندامێکی ئاسایی یا بەرپرسێکی نیزامی لە لێدوانەکانیدا دروشم و زمانی هەرەشە دەکار بکات، بۆ مێدیا و تەنانەت شرۆڤەکارن شتێکی ئاساییە. بەڵام ئەم رووکردە بۆ کادری سیاسی کە لە ناوەندی بڕیاردانن وەک لاوازیی سیاسی راڤە دەکرێت. زمانی ئەندام ئەگەر تیژ بێت، زمانی رێبەرانیان دەبێ پان و پەرەسەندوو بێت بەڵکوو زەرفیەتی ئەوەی تێدا بێت کە رووداوەکان بە قازانجی مەشرووعیەتی سیاسی خۆیان راڤە بکەن.\nبەڵام سپای پاسدارانی ئینقلابی ئیسلامی کوێی دێشێ کە وەها باڵ بۆ حکوومەتی هەرێم و حکوومەتی عێراق فش دەکاتەوە؟ بۆ وڵامدانەوە بەم پرسیارە ئێمە دەبێ بە دوو خوێندنەوەی جیاوازەوە، بەڵام تەواوکەری یەکتر، ئاوڕ لە دیاردەیەکی نەحەملاو بە ناوی سپای پاسداران بدەینەوە، واتە: خوێندنەوەی ماهیەتی و خوێندنەوەی کاردانەوەیی. بۆ وڵامی ئەم پرسیارە سەرەتا لە خوێندنەوەی ماهیەتییەوە دەست پێ دەکەم و دواتر لە رێگای خوێندنەوەی کاردانەوەییەوە هەوڵ دەدەم وڵامی ئەو پرسیارانە بدەمەوە کە لە سەرەتای ئەم وتارەدا ئاماژەم پێدا.\nیوهانس گێرشوسکی، لە وتارێکدا باس لە دیاردەیەک بە ناوی «هاوبژاردن (co-optaition)» دەکات وەک یەکێک لەو سێ کۆڵەکانەی کە بۆ سەقامگرتوویی رێژیمە ئەوتۆکراتییەکان پێویستن (من ئەم وتارەم وەرگێراوەتە سەر کوردی و بەم زووانە بڵاو دەبێتەوە). هەر لە چوارچێوەی تیۆری هاوبژاردندا باس لە دیاردەیەک دەکات بە ناوی «ئیئتەلافی سەرکەوتن» کە «بیۆنۆ دی مێسکیتا» لە توێژینەوەیەکی لەسەر دەسەڵاتە دیکتاتۆر و میلیتارییەکانی ئامریکای لاتین کردوویەتی. باڵی نیزامی و بە شێک لە بژارەدە بازرگانەکان، لە نێوان خۆیاندا یەکتر هەڵدەبژێرن و بە شێوەیەکی نەرم کودەتا لە دەسەڵات دەکەن. بۆ راگرتنی دەسەڵاتەکەیان دەچنە نێو ئیئتەلافێکی رانەگەیاندراو و بەم چەشنە بە دوو باڵی نیزامی و داراییەوە کار بۆ سەقامگرتوویی رێژیمەکەیان دەکەن و هەر چەشنە جووڵەیەکی مەدەنی و دێمۆکراتیکیش لەبار دەبەن. چیرۆکی هێژمۆنیای سپای پاسداران لە دەسەڵاتدا، چیرۆکێکی نوێ نییە. بەڵام لە دەسپێکی دەوڵەتی ئەحمەدی نژادەوە، پرسی هێژمۆنیای سپا چووە نێو فازێکی دیکەوە و لە دەوڵەتی رەئیسیدا – وادیارە، نێوەرۆکی «ئیئتەلاف بۆ سەرکەوتن» خۆی پیشان دەدات کە سپای پاسداران زۆرترین رۆڵی هەیە تێیدا. کەوایە زۆر سرووشتییە بە هێرشی نیزامی، مانۆڕی دەریایی، ڤیراژی مووشەکی و سەرکوتی راپەرینە نێوخۆییەکان، ماوە بە ماوە، بیری باڵە سیاسییەکانی نێو رێژیم بێنێتەوە کە لەم ئیئتەلافەدا چ رۆڵێکی گرنگی هەیە و لە ئەنجامدا هەوڵ بۆ سیاسەتە زێدەخوازییەکانی خۆی بدات.\nبۆچی – نە وەک ئیحتماڵ و نە وەک ئیمکان- مەجالی تێدا نییە کە حیزبە کوردستانییەکانییەکانی ئێران لە خاکی هەرێمی کوردستان دەربکرێن؟ وەک باس کرا، بە خوێندنەوەیەکی کاردانەوەییەوە هەوڵ دەدەم وڵامی ئەم پرسیارە بدەمەوە. سەرتا با ئاماژە بە نیگەرانییەکانی بەشەێک لە دڵسۆزان و خەمخۆرانی بزووتنەوەی میللی دێمۆکراتیکی کورد بدەم کە لەم ماوەیەدا و لە تۆرەکۆمەڵایەتییەکاندا دەبیندران. سرووشتییە کە دەبێ ئەم نیگەرانیانە بە هەند بگرین، چوونکە سیاسەت لە ناوچەی رۆژهەڵاتی ناوەراستدا قەت بە پێی مەنتقی سیاسی نەچووەتە پێش و لە بیرەوەریماندا زۆر رووداوی نەخوازراو، ناعەقڵانی و نائەخلاقی بە دژی داوای رەوای کورد تۆمار کراون کە زۆر بەجێیە نیگەران بین. یەکێک لەو شتانەی کە پەرە بەم نیگەرانییە دەدات؛ نموونە ئەزموونییەکانن، بۆ نموونە چەک کردن و دەرکردنی «سازمانی موجاهیدینی خەڵقی ئێران» زۆرجار لە بیرەوەریماندا زیندوو دەبێتەوە. موجاهیدین – چ وەک ئیمکان و چ وەک ئیحتیمال- لە عێراقی دوای سەدام حوسێن هەر دەردەکرا چوونکە یەکێک لە هەڵە ستراتژییەکانی ئەو رێکخراوەیە ئەوە بوو کە وەک هاوپەیمانی حیزبی بەعس دەرکەوت. سرووشتییە بە دوای رووخانی حکوومەتی بەعس، پاساوێک بۆ هێشتنەوەی هاوپەیمانەکانیشی نامێنێتەوە. بە خۆشییەوە حیزبە کوردستانییەکانی ئێران لەم لایەنەوە بێ هەڵەن. دووهەم هۆکار؛ شیفت لێدانە ئایدیالۆژیکەکانی موجاهدین و روانگە ئەمنیەتییەکانی ئەو رێکخراوەیە بوو کە وای کرد لە بیرەوەری زۆربەی خەڵکی ئێراندا جێگایان نەمێنێت، بە چەشنێک کە خەڵک زۆر بە خەمساردییەوە بە سەر ئەو قەیرانانەدا تێدەپەرین کە موجاهدین تێی دەکەوت. بەڵام گەلی کورد لە ئێران لە حاند حیزبەکانیاندا خەمسارد نین و مانگرتنەکەی ٢١ی خەرمانانی ساڵی ١٣٩٧، مەشرووعیەتی ئەو داوایەی زیندوو کردەوە کە حیزبە کوردستانییەکانی ئێران نوێنەرایەتی دەکەن. بەڵام یەک ئیحتمال هەیە کە نابێ چاوپۆشی لێ بکرێت: ئەویش سەودای ژێر بە ژێری سیاسییە. سەودای ژێر بە ژێری سیاسی وەک ئیحتەمال بەهێزە، بەڵام بە خۆشییەوە وەک ئیمکان لاوازە. چوونکە دەرکردنی ئەو حیزبانە و کەمپەکانیان، سازانێک نییە کە لە نێوان دوو وڵات یا دوو دەسەڵاتی سیاسیدا بکرێت، بەڵکە پێویستی بە پرۆژەیەکی گران و درێژخایەن هەیە و بە دڵنیاییەوە ئەو پرۆژەیە دەبێ لە ئاستی جیهانیدا بچێتە پێش و بۆ وەها پرۆژەیەکیش دەبێ زۆر ناوەند و رێکخراوەی نێودەوڵەتی بڕیاری لەسەر بدەن و لەسەری رێک بکەون کە لە دەسەڵاتی وڵاتانی عێراق و ئێراندا نییە. کەوایە بۆ دەبێ بەرپرسێکی باڵای رێژیم وەها داوایەک لە سەرۆک وەزیرانی عێراق و بەر پرسانی هەرێمی کوردستان بکات؟\nچاودێرانی سیاسی پێیان وایە، هاتنە سەر کاری حکوومەتی کازمی لە عێراق، وەک کاردانەوە بۆ زەروورەتێکی سیاسییە کە وڵاتانی هاوپەیمان جەختی لەسەر کردبووەوە. مانەوەی وڵاتانی هاوپەیمان و بە تایبەت ئەمریکا لە عێراق، پرۆژەیەکی کاتییە و زۆر سرووشتییە کە ئەو وڵاتانە جەخت لە باڵە سیاسییەکانی عێراق بکەن کە زەمینەی کشانەوەی ئەو هێزانە لە عێراق فەراهەم بکەن. کەوایە بە بۆچوونی کارزانانی سیاسی یەکێک لە زەروورەتەکان: پرسی تەناهی عێراق و دەستێوەردانی دراوسێکانیەتی لە کار و باری ئەو وڵاتەدا. ئاسەوارەکانی وەها پرۆژەیەک لە هەوڵ و کارەکانی حکوومەتی کازیمیدا بە تۆخی رەنگی داوەتەوە کە بە چەند پلان هەوڵ بۆ بردنە پێشی وەها پرۆژەیەک دەکات. یەک لەو پلانانە مانوری دیپلۆماتیکی کازمی و رۆڵگێڕانی لە وتووێژی نەهێنی نێوان عەرەبستان و ئێرانە و بە دڵنیاییەوە نرخی ئەم رۆڵگێرانەی کازمی بۆ ئێران ئەوەیە کە واز لە پشتگری کردنی هێزە میلیشیاکانی عێراق بێنێت. ئێمە ئاگاداری نێوەرۆکی دیدارەکانی نێوان کازمی و وەزیری دەرەوەی عێراق لە گەڵ ئێرانییەکان نین چوونکە میدیایی نەکراون، بەڵام چاودێرانی سیاسی پێیان وایە حەدشی شەعبی و بن باڵەکانی، تەوەرێکی جیددین لە دیدارەکاندا. لێرەدا پرسیارێک دێتە گۆڕێ: بۆچی داوای دەرکردنی ئۆپۆزیسیۆنی کورد لە زمانی سەرکۆمار و وەزیری دەروەی ئێرانەوە ڕاناگەیەندرێت بەڵکە عەلی شەمخانی خۆی تێ هەڵدەقوتێنێت؟ وڵامەکەی سادەیە: داوای بەرپرسێکی خوارتر لە سەرکۆمار و وەزیری دەرەوە، هەر لە چوارچێوەی هەرەشەدا دەمێنێتەوە. بەڵام ئامانجی هەرەشەکەی سەرۆکی ئاسایش ئێران گرنگە و ئەویش ئەمەیە کە نرخی کورت کردنەوەی دەستی ئێران لە کار و باری عێراق، دەرکردنی حیزبە کوردستانییەکانی ئێرانە لە هەرێمی کوردستان. بە دڵنیاییەوە ئەم نرخە بۆ حکوومەتەکەی کازمی زۆر گرانە و زەحمەتە پوتانسێڵی ئەوەی هەبێ کە ئەو داوایە کردەیی بکات. تەمای جێبەجێ کردنی وەها داوایەک بۆ حکوومەتەکەی کازمی ریسکێکی گەورەیە چوونکە تووشی هەڵەی سیستەماتیک دەبێت. بۆ نموونە بە دەرکردنی موجاهدین لە عێراق، نەک ئێران وازی لە دەستێوەردانەکانی نەهێنا، بەڵکە مەجالی زیاتری وەرگرت کە بە ئەرخایەنییەوە جێ پێی خۆی لە عێراق قاییم تر بکات. کەوایە ئەم ناکۆکیانە لە نێوان ئێران و عێراق بەردەوام دەبن، هۆکارەکەش ئەوەیە کە داواکەی ئێران کاردانەوەییە و نرخی رەچاوکردنی وەها داوایەک بۆ عێراق زۆر لەوە گرانترە کە ئێمە بیری لێ دەکەینەوە، چوونکە پێوەندی بە نێوەرۆکی کۆماری ئیسلامی ئێرانەوە هەیە.\nلە کۆتاییدا ئەم پرسیارە دێتە ئاراوە کە بۆ دەبێ ئەم پازێلە ناتەواوە نیگەرانمان بکات؟ جان ئەگینۆ مامۆستای جوگرافیای سیاسی لە ئەمریکا، باس لە دیاردەیەک بە ناوی «Chronopolitics» یا سیاسەتی زەمانمەند دەکات (رەنگە فەزای سیاسیش گونجاو بێت). بە بۆچوونی ئەگینۆ دەوڵەتەکان مێژوو-تەوەرن، واتە وەک چون لە کاتێکی دیاریکراودا دادەمەزرێن، بە هەمان شێوەش لە کاتێکی دیاری کراودا هەرەس دێنن. بەڵام سیاسەتی مۆدێڕنی جیهان بۆ ناکارا کردنی مەنتقی مێژوو-تەوەری دەوڵەت، پێداچوونەوەیان لە چەمکی ژێۆپۆلیتیکدا کردووە. پرسی ژێۆپۆلیتیک لە ئێستادا ئەو نۆرمە دەوڵەت-نەتەوەییانە نەماوە کە حکوومەتەکان لە نێوخۆی وڵات شەری بۆ بکەن، بەڵکە سیاسەتی نێوخۆیی و پرسی ژیۆپۆلیتیک لە بەستێنێکی بەربڵاوتر و لە ئاستێکی بەرزتردا بە دەرەوەی سنوورەکانی خۆیان گرێ دەدەنەوە. بۆ نموونە باس لە شەری سارد دەکات وەک کۆنتێکستێکی لەبار بۆ نیکسۆن کە لە ساڵی ١٩٧١دا سیستەمی دارایی «بریتۆن وۆدز» هەڵوەشێنێتەوە و بە کۆتایی هاتنی شەری ساردیش رێگا بۆ ئیئتلافە بازرگانی و دەرکەوتنی مەزن-کۆمپانیاکان خۆش کرد.\nرووکردی سیاسەتی زەمانمەند لە رۆژهەڵاتی نێوەراست و بە تایبەت دوا بە دوای شەری دژە تیرۆر، تا دێ رۆژ بە دوای رۆژ زیاتر دەردەکەوێ و بە دڵنیاییەوە دوای ماوەیەکی تر قازانجە سیاسی و ژیۆپۆلیتیکییەکانی دەوڵەتان لەم کۆنتێکستەدا دەبینین. هێرشەکانی رێژیمی ئێران بۆ سەر ئۆپۆزیسیۆنی کورد و تێچووەکانی ئەو هێرشانە، «کەمیەتی» رووداوەکان پیشان دەدەن و بۆ خەبات زۆر ئاسایین، بەڵام نیگەرانی ئێمە دەبێ «کەیفیەتی» ئەم رووداوانە بن. ئێمە دەبێ نیگەران بین لەوەی کە رێژیم بەم هێرشە چەکدارییانە رێگا بۆ کۆنتێکستێکی شووم خۆش نەکات کە ناسنامە و نێوەرۆکی بزووتنەوەی میللی دێمۆکراتیکی کورد تا ئاستی چەند گرووپی چەکداری دابەزێنێت (ئەمە بۆچوونی رێژیمە). لە وەها دۆخێکدا «کەیفیەتی» ئەم خەباتە رەوایە تا ئاستی «کەمیەتی» خەبات دابەزیوە و سرووشتییە کە سەودا کردن لەسەر «کەمیەت» بۆ عێراق و ئێران زۆر ئاسانتر و هەرزانتر تەواو دەبێت. وتەبێژ و کادرە میدیاییەکانی حیزبی دەبێ وریا بن و خۆ لە دروشمدان و زمانی رۆمانتیک بپارێزن و رێگە نەدەن ئەم رووداوانە وەها دراماتیزە بکرێت کە «کەیفیەتی» خەباتەکە بشێوێت. رێتۆریکی پەرەسەندووی سیاسی و رووکردی شرۆڤەکارانە، بە تایبەت لەم کاتەدا کە باڵانسی هێز بەلای رێژیمدا شکاوەتەوە، زۆر گرنگە بۆ ئەوەی رووداوەکان بە قازانجی بەهێزکردنی کەیفیەتی خەبات بگۆڕێت.


هەستەوەری پەنجەمۆری ژێر ڕوونمای نوێی کوالکۆم دەتوانێت 2 پەنجە لە یەک کاتدا بخوێنێتەوە – کەی ئای تی ئێن\nئەپی کارتی مۆبایل بۆ پڕکردنەوە و ناردنی باڵانس بۆ ئایفۆن بڵاوکرایەوە.\nSony Xperia XZ Premium بە باشترین مۆبایلی پێشانگای جیهانی مۆبایل دیاری کرا.\nگەشەپێدەرانی Prisma، ئەپڵیکەیشنێکی نوێیان ڕاگەیاند.\nهەردوو مۆبایلی IQOO 7 و IQOO 7 Legend دەبنە فلاگشیپی نوێی براندەکە بۆ سەر ئاستی جیهان\nبە فەرمی کۆمپانیای LG بچووکترین تەلەڤزیۆنی زیرەکی OLED نمایش کرد\nپێشخستنی خانەیەکی ئەلکترۆنی دەبێتە هۆی خێراکردنی کۆمپیوتەرەکان ١٠٠٠ جار زیاتر.\nفەیسبووک دەستیکرد بە ڕەوانەکردنی دۆخی تاریک (Dark Mode) بۆ بەکارهێنەرانی تۆڕەکەی لە وێبدا\nبە ڤیدیۆ: گالەکسی نۆت ٧ لەکاتى کارپێکردنیدا ببینە!\nکۆمپانیای BMW تایبەتمەندی یارمەتیدەری دەنگی بۆ ئۆتۆمبێلەکانی دادەنێت\nڕێنمایی ڕۆژ – چۆنییه‌تی لینككردنی ناوی په‌ڕێك یان پرۆفایلێك له‌كاتی بابه‌ت نوسین له فه‌یسبووك.\nرەقەکاڵا 4, كانونی یه‌كه‌م 2019\nهەستەوەری پەنجەمۆری ژێر ڕوونمای نوێی کوالکۆم دەتوانێت 2 پەنجە لە یەک کاتدا بخوێنێتەوە\nلە میانەی بەڕێوەچوونی کۆنگرەی Snapdragon Tech Summit لە دوێنێدا، کۆمپانیای کوالکۆم هەستەوەرێکی پەنجەمۆری ژێر ڕوونمای نوێی بە ناوی 3D Sonic Max ـەوە ڕاگەیاند، کە توانای خوێندنەوەی 2 پەنجەی هەیە لە یەک کاتدا.\nمەبەست لە ڕاگەیاندنی ئەم هەستەوەرە لە لایەن کوالکۆمەوە، بۆ چارەسەرکردنی ئەو کێشانە بوو کە هەستەوەری 3D Sonic Sensor هەیانبوو. هەستەوەری پەنجەمۆری ژێر ڕوونمای 3D Sonic Max گەورەترە و توانای هەیە لە یەک کاتدا 2 پەنجە بخوێنێتەوە، بە شێوەیەک کە 17 جار گەورەترە لە هەستەوەری 3D Sonic Sensor و ڕێگە بە بەکارهێنەر دەدات لە فراوانییەکی زیاتردا سوود لە هەستەوەرەکە ببینێت.\nیەکێک لە بەڵێنەکان لە کاتی نمایشکردنی هەستەوەری پێشووی 3D Sonic Sensor درا، ئەوە بوو کە ئاسایشی زیاتر فەراهەم بکات، بەڵام لە ماوەی ڕابردوودا کەلێنێک کەوتە مۆبایلەکانی Samsung Galaxy S10 و ڕێگەی دەدا بە پەنجەی هەموو کەسێک قفڵی مۆبایلەکە بکرێتەوە.\nوا دیارە لەگەڵ هەستەوەری نوێی 3D Sonic Max ـدا، زۆرینەی کێشەکان چارەسەر دەبن. سوپاس بۆ قەبارە گەورەکەی؛ کاتێک کە هەستەوەری 3D Sonic Sensor فراوانی 4 بە 9 میلیمەتر بوو، ئەم هەستەوەرە نوێیە فراوانی 20 بە 30 میلیمەترە. ئەمەش وا دەکات 17 جار گەورەتر بێت. بە پێی کوالکۆم بێت، ئەم هەستەوەرە نوێیە زۆرینەی ئەو کێشانە چارەسەر دەکات کە لە ڕابردوودا هەبوون، یەکێک لەو کێشانەش، کێشەی دیاریکردنی شوێنی پەنجە بوو لەسەر ڕوونما.\nبە پێی وتەبێژێکی کۆمپانیاکە بێت، دەبێت ئەم هەستەوەرە نوێیە هیچ کەلێنێکی ئاسایشی تێنەکەوێت لە لایەن پارێزەرەکانی ڕوونماوە.\nیەکێک لەو شتانەی کە نەگۆڕاون، خێراییەکەیەتی. ئەم هەستەوەرە نوێیە بە هەمان شێوەی هەستەوەرەکەی پێشووتر قفڵەکان دەکاتەوە و خێرایی زیاد نەکراوە، ئەمەش مایەی دڵخۆشبوون نییە.\nتاوەکو ئێستا دیار نییە کە کام کۆمپانیا بۆ یەکەمجار هەستەوەرەکە بۆ ژێر ڕوونمای مۆبایلەکانی بەکاردەهێنێت، بەڵام بە پێی کات ئەمە ئاشکرا دەبێت.\nتاگەکان 3D Sonic Max 3D Sonic Sensor Qualcomm Snapdragon Tech Summit ڕەقەکاڵا کوالکۆم هەستەوەری پەنجەمۆر هەواڵ


ژیاننامەی مامۆستا گۆکهان کرا بە دۆکیۆمێنتاری – بزاڤی خزمەت\nژیاننامەی مامۆستا گۆکهان کرا بە دۆکیۆمێنتاری\nژیاننامەی مامۆستا گۆکهان کە لەژێر ئەشکەنجەدا گیانی لەدەستدا کرا بە دۆکیۆمێنتاری\nدوای هەوڵی کودەتا دروستکراوەکەی ١٥ی تەموز، مامۆستا گۆکهان بە هۆی هەواڵ لێدانەوە دەستگیرکرا و پاش ١٣ رۆژ ئەشکەنجەدان لە زینداندا گیانی سپارد. لە ئێستادا ژیاننامەی مامۆستا گۆکهان کراوە بە فیلمێکی دۆکیۆمێنتاری.\nئێرکام ئایتوف لەو دۆکیۆمێنتارییەی ئامادەیکردووە باس لەوە دەکات کە چۆن بە ئەنقەست مامۆستا گۆکهان لەژێر ئەشکەنجەدا کوژراوە.\nمامۆستا گۆکهان لە دوای هەوڵی کودەتاکەی ١٥ی تەموز دەستگیرکرا و بۆ ماوەی ١٣ ڕۆژ بێ ئەوەی هیچ وتەیەکی لێوەربگیرێت ئەشکەنجەدەدرا. لەو ماوەیەدا دوو جار ڕەوانەی نەخۆشخانە کرا. دواجار بەرگەی ئەو مامەڵە خراپەی بەشی دژەتیرۆری بەڕێوەبەرایەتی پۆلیسی ئەستەمبوڵی نەگرت و گیانی لەدەستدا. هەوڵدرا لە گۆڕستانی خائینان بنێژرێت، دواتر بە بیانووی خائینی هیچ مامۆستایەکی ئایینی ئامادە نەبوو نوێژی جەنازەی لەسەر بکات.\nپڕۆفیسۆر شەبنەم کۆرور بە پشت بەستن بە بەڵگەنامەکانی نەخۆشخانە پشتڕاستیکردەوە کە مامۆستا گۆکهان بە هۆی ئەو ئەشکەنجە زۆرەوە تووشی جەڵتەی دڵ بووە و پاشان گیانی لەدەستداوە.\nبنەماڵەکەی پاش بانگهێشتکردنیان لە لایەن پزیشکی دادوەری ئەستەمبوڵەوە هەواڵەکەیان زانی. دوای ئەمەش مامەڵەی خراپ لەگەڵ مامۆستا گۆکهان هەر بەردەوام بوو بە جۆرێک بە بنەماڵەکەی ڕاگەندرا کە دەبێت تەرمەکەی لە گۆڕستانی خائینان بنێژرێت. هەروەک چۆن مامۆستا گۆکهان هیچ تاوانێکی نەکردبوو بۆیە یەک وشە لێپرسینەوەی لەگەڵدا نەکراوە. پاش ئەوەی تەرمەکە لە لایەن بنەماڵەکەیەوە بەرەو کۆنیا بەڕێکەوت، لە شاری کۆنیاش هیچ مامۆستایەکی ئایینی ئامادە نەبوو نوێژی جەنازەی لەسەر بکات.\nئابڕووچوونەکە پاش ساڵ و نیوێک ڕوویدا\nلە کاتێکدا لێکۆڵینەوەکان بەردەوامبوون بۆ ئاشکراکردنی ئەوەی کە مامۆستا گۆکهان لە ژێر ئەشکەنجەدا گیانی لەدەستداوە ئابڕووچوونێک ڕوویدا. مامۆستا گۆکهان کە لە لایەن حوکومەتەکەی ئاکەپەوە گیانی لەدەستدا پاش تێپەڕینی ساڵ و نیوێک بەسەر کۆچی دواییدا لە لایەن هەمان حوکومەتەوە بڕیاری بێتاوانی بۆ دەرچوو پاشان بڕیاردا بگێڕدرێتەوە بۆ سەر کارەکەی. وەزارەتی پەروەردە بە بڕیاری ژمارە ئی٢٥٦١٧٧٦ لە ٧ی شوباتی ٢٠١٨ بڕیارێکی ئاراستەی بەڕێوەبەری قوتابخانە کرد بۆ گەڕانەوەی مامۆستا گۆکهان بۆسەر کارەکەی. بڕیارەکە لە لایەن بەڕێوەبەری قوتابخانەوە نێردرا بۆ هاوسەری مامۆستا گۆکهان کە ئەویش لە کارەکەی دوورخراوەتەوە. لە بڕیارەکە نوسراوە “ببورە” و پاشان داواکراوە بگەڕێتەوە سەر کارەکەی.\nئەم ڕووداوە تەنها نمونەیەکی ستەمە\nئێرکان ئایتاڤ نووسەر و ڕۆژمانەنووس ژیاننامەی مامۆستا گۆکهانی کردۆتە فیلمێکی دۆکیۆمێنتاری. ئێرکان لە دۆکیۆمێنتارییەکەدا ئاماژەی بەوە داوە کە ئەمە تەنها نمونەیەکە لەو زوڵم و ستەمەی لە دوای ١٥ی تەموزەوە ئەنجام دەدرێت و دەڵێت “دوای ئەوەی لە ١٥ بۆ ١٧ی کانوونی یەکەمی ٢٠١٣ پۆلیس ئۆپەراسیۆنێکی ئەنجامدا بۆ دەستگیرکردنی وەزیر و کوڕی وەزیرەکان بە تۆمەتی بەرتیل وەرگرتن و تێوەگلان لە گەندەڵی. ئێردۆغان بزافی خزمەتی بە بەرپرسیار لەم هەنگاوە تۆمەتبارکرد و هەوڵیدا تۆڵەیان لێبکاتەوە. ئەو زوڵم و ستەمەی ئێردۆغان لە دوای ئەو بەروارەوە دەستیپێکرد. لە دوای ئەو هەوڵی کودەتا بێسەروبەرەی ١٥ی تەموزی ٢٠١٦ کە وتەی ئێردۆغان ‘لوتفی خودا’ بوو ستەمکارییەکان زۆر ڕوو لە زیادبوون بوو. هەزارەها کەسی بێتاوان ئەشکەنجەدەدران و مامەڵەی خراپیان لەگەڵ دەکرا، دەستدەگیرا بەسەر موڵک و سەروەت و سامانیاندا و هەموو زوڵم و ستەمێکیان لێدەکرا”.\nئێرکان لە دۆکیۆمێنتارییەکەدا ئاماژەی بەوەداوە “تەنها لە شوباتی ٢٠١٨ لەو ئۆپەراسیۆنانەی بۆ سەر بزافی خزمەت ئەنجامیداوە ٥١ هەزار کەس دەستگیرکراوە. مردنی گومانلێکراو گەیشتۆتە نزیکەی ٢٠٠ کەس. ئەوەی لێرەدا ئاماژەی پێدەکەین دەنها نمونەیەکە لە هەزارەها ستەمی لەو جۆرە”.\nڕۆژنامەنووسێکی یۆنانی کارەساتی ڕووباری مێریچ دەکاتە دۆکیۆمێنتاری


له شارێكی گه‌وره‌ی جیهان لێخوڕینی پاسكیل له ئافره‌تان قه‌ده‌غه كرا\nبه فه‌رمانی داواكاری گشتی له شاری ئه‌سفه‌هانی ئێران، لێخوڕینی پاسكیل له‌لایه‌ن ئافره‌تانه‌وه قه‌ده‌غه كرا.\nعه‌لی ئه‌سفه‌هانی، داواكاری گشتيی ئه‌سفه‌هان، قه‌ده‌غه‌كردنی لێخوڕینی پاسكیلی له‌لایه‌ن ئافره‌تانه‌وه له شوێنه گشتییه‌كان ڕاگه‌یاند و ده‌ڵێت "ئه‌وه‌ی سه‌رپێچی بكات، سزا ده‌درێت".\nئه‌سفه‌هانی ئاماژه‌ی به‌وه داوه كه ماوه‌یه‌كه ئیمامه‌كانی جومعه و هه‌ندێك له هاووڵاتیان ناڕازین له به‌كارهێنانی پاسكیل له‌لایه‌ن ئافره‌تانه‌وه له شوێنه گشتییه‌كان.\nله‌باره‌ی ورده‌كاریی بڕیاره‌كه‌شه‌وه وتی "ئه‌و ئافره‌تانه‌ی له ناوه‌ندی شاردا پاسكیل به‌كارده‌هێنن، یه‌كه‌م جار به ڕێزه‌وه ئاگادار ده‌كرێنه‌وه، ڕه‌گه‌زنامه‌كه‌یان لێوه‌رده‌گیرێت و ده‌ست ده‌گیرێت به‌سه‌ر پاسكیله‌كه‌یاندا".\nبه قسه‌ی داواكاری گشتیی ئه‌سفه‌هان، ئه‌و هاووڵاتیانه‌ی یه‌كه‌م جار ده‌ستگیرده‌كرێن، هیچ جۆره سزایه‌ك نادرێن و پاسكیله‌كانیان بۆ ده‌گه‌ڕێندرێته‌وه، یه‌ڵام ئه‌گه‌ر هه‌مان كرده‌وه بۆ جاری دووه‌م و سێیه‌م ئه‌نجام بده‌ن، ئه‌وا به‌پێی یاساكان مامه‌ڵه‌یان له‌گه‌ڵدا ده‌كرێت.\nپرسی پاسكیلسواریی ئافره‌تان، ساڵانێكی زۆره له ئێران جێگای مشتومڕه. سێ ساڵ له‌مه‌وبه‌ر عه‌لی خامنه‌یی، ڕابه‌ری باڵای شۆڕشی ئیسلامیی ئێران، له‌باریه‌وه وتی "پاسكیلسواریی ئافره‌تان له شوێنه گشتییه‌كان و له‌و جێگایانه‌دا كه بكه‌ونه به‌ر چاوی نامه‌حره‌م، حه‌رامه".\nله‌گه‌ڵ ئه‌وه‌شدا تا ئێستا له هیچ یاسایه‌كی ئێراندا پاسكیلسواریی ئافره‌تان قه‌ده‌غه نه‌كراوه.\nئه‌سفه‌هان سێیه‌مین شاری قه‌ره‌باڵه‌خی ئێرانه له دوای تاران و مه‌شهه‌د، له جیهاندا سه‌د و شه‌ست و پێنجه‌مین و له ئاسیاشدا نۆیه‌مینه. ژماره‌ی دانیشتووانی شاره‌كه نزیكه‌ی دوو ملیۆن كه‌سه، كۆی پارێزگاكه‌ش زیاتر له پێنج ملیۆن دانیشتووانی هه‌یه. له سه‌ده‌ی شازده‌یه‌م و له سه‌رده‌می سه‌فه‌وییه‌كاندا، پایته‌ختی ئێران بووه.


هۆکاری داخستنی رۆژنامه‌ی ‘ابتکار’ نادیاره – زاگرۆس پۆست\nماڵەوە / ئێران / هۆکاری داخستنی رۆژنامه‌ی ‘ابتکار’ نادیاره\nهۆکاری داخستنی رۆژنامه‌ی ‘ابتکار’ نادیاره\nیه‌ك شه‌ممه 27 نیسان 2014\tئێران, هەواڵ 75 جار خوێنراوه‌ته‌وه\nرۆژنامه‌ی ‘ابتکار’ که سه‌ر به باڵی رێفۆرمخوازی کۆماری ئیسلامیی ئێران بوو، دوای بڵاوکردنه‌وه‌ی هه‌واڵێک له‌سه‌ر لابردنی سه‌رۆکی به‌ندیخانه‌کانی ئێران داخرا.رۆژنامه‌ی ‘ابتکار’ دوای 10ساڵ چاپ‌و بڵاوبونه‌وه له کاتێکدا داخرا که پشتیوانی له حه‌سه‌ن رۆحانی سه‌رکۆماری ئیسلامیی ئێرانی ده‌کرد. خاوه‌ن ئیمتیازی رۆژنامه‌که به ماڵپه‌ڕی ئیسنای سه‌ر به حکومه‌تی راگه‌یاندووه داخرانه‌که به هۆی خاڵی 11ی ماده‌ی 6ی یاسای بڵاوکراوه‌کانه‌وه بووه، به‌ڵام به روونی بۆمان ده‌رنه‌که‌وتووه له به‌ر چی دایانخستووه. ئه‌و خاڵه‌ش ئه‌مه‌یه: “بڵاوکردنه‌وه‌ی هه‌رچه‌شنه ده‌نگۆو بابه‌تێک که دژ به راستی بێت، یا ده‌ستکاری کردنی راستی بێت”.\nناوبراو وتوویه‌تی دیاره ‘ابکار’ به هۆی نووسینی ‘له‌سه‌رکار لابردنی به‌رپرسی به‌ندیخانه‌کانی ئێران’ه‌وه داخراوه‌و ده‌سه‌ڵاتی دادوه‌ریی رایگه‌یاندووه ئه‌و خۆی ده‌ستی له کار کێشاوه‌ته‌وه نه‌وه‌ک ده‌ستێک له کاری لابردبێت.\nگۆڕینی به‌رپرسی به‌ندیخانه‌کانی کۆماری ئیسلامیی ئێران دوای ئه‌وه دێت که له ماوه‌ی رابردوودا هێزێکی تایبه‌ت به مه‌به‌ستی گه‌ڕانی به‌شێک له به‌ندیخانه‌ی ئێڤین‌ی تاران هه‌ڵیانکوتایه سه‌ر 74به‌ندکراوو زۆربه‌یان بریندار کردن.\nیه‌ك شه‌ممه 27 نیسان 2014 لە 16:44\nقیمت هر لیتر بنزین در ایران یک خمینی شد


لە کۆتاییدا سامسۆنگ ئەنجامی پشکنینەکانی نۆت ۷ی ئاشکرا کرد، وە مژدەیەکی مەزنیشی دا بۆ هەوادارانی. – کەی ئای تی ئێن\nبابەتی گرینگ 23, كانونی دووه‌م 2017\nلە ڕابردوودا زانیمان سامسۆنگ هەوڵی زانینی کێشەکانی نۆت ۷ی داوە، وە لە دوایشدا ئەوەی ڕاگەیاند کە لە داهاتوویەکی نزیکدا ئەنجامی پشکنینەکانی بڵاو دەکاتەوە، ئێستا سامسۆنگ بە فەرمی ئەنجامەکانی بڵاوکردووەتەوه، سامسۆنگ: “هیچ کێشەیەک لە ڕەقەکاڵاکان و نەرمەواڵەی مۆبایلەکەدا نەبووە“.\nدەزگاکان لە ڕابردوود باسی کێشەی پاتریان کرد، دوێنێش بە فەرمی سامسۆنگ پشتڕاستی کردووەتەوه کە ڕەقەکاڵاکان و نەرمەواڵەی مۆبایلەکە نەبوونەتە کێشەی تەقینەوەی مۆبایلەکان. کێشە له کارکردنی خانە و سیستەمی پاتری مۆبایلەکەدا بووه!\nئێستا لەسەر جیهان پێویستە نۆت ۷ـەکەیان بگەڕێننەوە بۆ کۆمپانیای سامسۆنگ، تاکو نۆت ۷ی سەلامەتیان بداتێ، سەلامەت؟\nبەڵێ سەلامەت، سامسۆنگ دەستی کردووە بە بەرهەمهێنانی خێرای نۆت ۷ی سەلامەت و دووبارە ڕەوانەکردنی بۆ بازاڕەکان، سامسۆنگ جووڵەی بۆ وەبەرهێنانێکی نوێی پاتری مۆبایلەکانی کردووە و هەموو نۆت ۷ـەکانیش له ژێر تاقیکردنەوەی بارگاوی کردنەوەدان.\nکە هەروەک لە وێنەیەکی فەرمی کۆمپانیادا دەردەکەوێت، تاقیکردنەوەی نۆت ۷ـەکان بە شێوەیەکی ڕێک دەکرێت و بە وردی چاودێری لە بارگاویکردنەوە و بەتاڵکردنەوەی مۆبایلەکە دەکەن. ئەمە مژدەیەکی باش بوو بۆ هەوادارە خەمگینەکەی نۆت ۷.\nلە چەند وێنەیەکی ڕوونکردنەوەدا دەردەکەوێت، کە سامسۆنگ کێشەکانی نۆت ۷ی دۆزیوەتەوە و هەموو ئەنجامی پشکنیەکانی تێدا ڕوونکردووەتەوە\nوێنەی یەکەم بەشەکانی پاتری نۆت ۷ دەردەخات، وە دوایش هەڵەکانی دەرەخات. بەشی A لە پاتریەکە بوونەتە هۆی لاربوون و بەمەش هێڵی سالب (نێگەتڤ) لە بەشی سەرەوەی A لاردەبێت و دەبێتە هۆی گواستنەوەی ناڕێکی بارگەکان، زیاتر ببینە لەم وێنەیە:\nژووری هەواڵی سامسۆنگ\nتاگەکان سامسۆنگ گالەکسى نۆت ٧


مشتوومڕێکی دوو کەسی لەسەر بزاڤی کوردستانی خۆرهەڵات | Roji Kurd ڕۆژی کورد\nماڵەوە ھەواڵ مشتوومڕێکی دوو کەسی لەسەر بزاڤی کوردستانی خۆرهەڵات\nمشتوومڕێکی دوو کەسی لەسەر بزاڤی کوردستانی خۆرهەڵات\nباسی بەردەستت مشتوومڕێکی دوو کەسییە کە ڕێکەوتی ٢٧ و ٢٨ی خاکەلێوەی ١٣٩٥ی هەتاوی لە نێوان خاتوو شەقایق ڕەحمانی[i]، کارناسی زانستە سیاسییەکان و عەبدووڵا ڕەسووڵی، چالاک و چاوەدێری سیاسی، لەسەر مژاردی (بزووتنەوەی کوردستانی خۆرهەڵات) لە گەورەژووری ڕاوێژ لە تۆڕی کۆمەڵایەتی تلێگرام ئەنجام دراوە.\nڕاوێژ: بابەتەکە بەم پرسیارەوە دەست پێدەکەین، ئایا لە ۆرهەڵات بزوتنەوەیەک هەیە و فۆرمی چۆنە؟\nڕەحمانی: لە ڕۆژهەڵاتی کوردستان ئەمڕۆ بزووتنەوە بەو شێوەی که لە پارچەکانی دیکەی کوردستان بە پێی باروودۆخ و هۆکارە جۆراوجۆرەکان بوونی هەیە زۆر لاوازە\nڕاوێژ: لاوازیەکەی لەبەر چییە؟\nڕەحمانی: پرسیارێکی زۆر هەستیارانەیە گرینگترین خاڵ بە ڕای من پۆلۆڕالیستیک بوونی کۆمەڵگای کوردی لە ڕۆژهەڵاتە هەر وەک دەزانن تەواوی زاراوە کوردیەکان لە ڕۆژهەڵات وێژەریان هەیە و خاڵی گرینگی دیکەش بوونی ئایین و ئایین زا جیاوازەکانه کە بە داخەوە ئەم پۆلۆڕالیسمه نەبووەتە هۆی دەڵەمەند بوونی پێکهاتە کوردی و بە پێچەوانە ڕێگر بووه لە هاوبیری و یەکگرتنی زۆرتری کورد لەم.بەشە لە کوردستاندا. هەروەها ڕووبەڕوو بوونەوەی ئایدەئولوژیای مارکسی و ئیسلامی سیاسی و بزووتنەوەی نەتەوەیی لە ساڵانی ڕابردوو ئەم دۆخەیە نالەبارتر کردووه که پێکهاتەو و بزووتنەوەی ماڤ خوازانەی مه بە ئاکامی چاک نەگەیشتووه.\nڕاوێژ: بەرێزتان گوتتان بزوتنەوەی کورد لە خۆرهەڵات وەک پارچەکان دیکە نیە، ئایا شیوەیهک خەبات وەک چەکداریی دەتوانێت لە هەموو پارچەکان وەڵامدەر بێت؟\nڕەحمانی: بێ گومان نا شێوەی خەباتی چەکداری بە تایبەت لە دونیای ئەمڕۆدا ناتوانێ وڵامدەری کێشەکان بێت. لە دونیای سیاسەتدا گەورەترین هێز , هێزی ڕازی کردنە (اقناع) که زۆر پێوەندیەکی پتەوی لە گەڵ بیری گشتی لە دنیا هەیە. کۆمەڵناسی سیاسی سەردەمی ئەمڕۆ بەرەو هەوڵدان بۆ دێموکراسییەت دەچێت. گرینگترین مانا لە دێموکراسییەت که دیسکۆرسی زاڵی ئەمڕۆکەدا دیالۆگە.\nڕاوێژ: باشە، هەندێ لایەنی پارچەکانی دیکە لەو باوەڕەن دەبێت خۆرهەڵات ببێتە کوپی ئەوان، ئایا بە راست شتی وەها بەو جیاوازیانەوە گوتت دەلوێ؟\nڕەحمانی: پێشتریش عەرزم کردی هەر پارچەیەک لە کوردستان تایبەتمەندی و باروودۆخی جیاوازی خۆی هەیە. ئایا بۆ نموونه کوردی ڕۆژئاوا هێندەی بەڕێزت لە تایبەتمەندی پان ئێرانیسم ئاگاداره؟ یان دەزانێ بۆ نموونه ئێمە چ پێوەندیەکی چاندی و هونەری مان لە گەڵ لۆڕ و بەختیاری هەیە؟ نا بێ گومان بەڕێزت که ڕۆژهەڵاتیت باشتر ئاگاداریت.\nڕاوێژ: کە وایە چۆن پارچەکانی دیکە و حیزبەکانیان هەوڵی دەست تێوەردان لە خۆرهەڵات دەدەن ئایاسەرکەوتوو دەبن؟\nڕەحمانی: چۆن دەستێوەردانێک تکایە ڕوونتر ئاماژەی پێ بکه.\nڕاوێژ: لە دروستکردنی حیزبەوە هەتا راکیشانی خەڵک.\nڕەحمانی: هەڵبەت دروست کردنی حیزب و ڕاکێشانی خەڵک بەو واتا که کوردی ڕۆژهەڵات هاوکێشەی کوردانی دیکەن ناڵێم کارێکی خراپه یان خراپ نییه من ئەم هەوڵە به نازانستیانه دەزانم. کوردستانی ڕۆژهەڵات ئێستا برین و ئازاری تایبەت به خۆی هەیە که تەنانەت ئەحزابی سوننەتی ڕۆژهەڵاتیش زۆربەی ئاگاداری نیین، واتا دەردی مه دەردی حیزبی نییە بەڵکوو حیزبەکان ئاستەنگ و چەڵەمەیان بە داخ و کەسەرێکی زورەوە بێشتر بووه بۆ کوردی ڕۆژهەڵات.\nڕاوێژ: لە قسەکانت دەگەمە ئەو ئەنجامە خۆرهەڵات تایبەتمەندی خۆی هەیە، ئایا ئەم تایبەتمەندیە نەبووەتە گرفتی بەردەم ئەوانەی وا دەست لە خۆرهەڵات وەردەدەن؟\nڕەحمانی: بەڕێز کاک عەبدۆڵڵا وڵامی ئەم پرسیارەت دەتوانی لە وڵامە پێشووەکان من ببینی. کێشەی ئەمڕۆی ڕۆژهەڵات لە ناوخۆی وڵات چارەسەر دەبێت که من بە خەباتی مەدەنی نێوی دەبەم.\nڕاوێژ: ئەگەر دەردی ئێمە حیزب نییە، ڕێگاچارە بۆ دەربازبوون لە دۆخی ژێردەستی چیێە؟ کێ دەتوانێت ڕابەریی سیاسی خەڵک بکا؟ کە وایە ئایا ئەو حیزبانە شەڕی چەککداریێان راگرتووە یارمەتیدەر نەبوون بۆ گەشەکردن خەبات مەدەنی؟\nڕەحمانی: کۆمەڵگای مەدەنی لە ئێران بە تایبەت تەحەزوب و سەندیکالیسم لە ئێران زۆر لاوازن هۆکارەکەشی دەگەڕێتەوە بۆ مێژووی پڕ لە ئیستیبدادی ئیمپراتووریەکان و ئەو میراتەی که بە شێوازی جۆراوجۆر لە ڕۆژهەڵاتی ناویین هاتووەتە گۆڕێ.\nئەوەی که فەرمووتان لە پرسیاری دووهەم بەڵێ وایە ئەو کارە زۆر شیاوە بەم بۆنه که لە کەشی ئارام و هێمن لایەنەکان چاکتر دەتوانن بیر لە چارەسەرێکی ئاشتیانە بکەن.بەڵام خاڵی گرینگ لێرەدا هێزە . بزاڤی کوردی هێشتا نەیتوانیەوەو ئەندازیاری ئەو هێزە نەهێنیە بکات واتا هێشتا پۆتانسیەلی هێزی نەرمی خۆی نەدۆزیوەتەوە.\nڕاوێژ: ئايا مه يداني سياسي ئێران هنده ئاواڵە دەبيني كه خەباتي مەدەنی بكرێت؟؟ نمونەيەكی مافويستیمان بۆ باس بكه لەو خەباتە مەدەنيانه؟ هەروەها باسی ديالۆگيشتان كرد ئێمه تاواني ديالۆگمان داوه. بەڕای جەنابت له وڵاتێکی وەك ئێراندا كه باوەڕی نه به ديالۆگه نه به مەدەنيەت چۆن ئەو ڕێچارانه بەرەو پێش دەچن؟\nڕەحمانی: باسی دیالۆگ و بە شێوەی گشتی دێموکراتیزاسیون پرۆسەیە و لە کاتێکی دیاری کراو بە ئەنجام ناگات. من وەکوو خوێندکارێک که لە سەر مێژووی سیاسی وڵاتانی جۆراوجۆر کۆڵیمەتەوە پێم وایە ئەم خەباته مەدەنیانه لە درێژخاێین بە ئاکامی چاک گیشتنە.\nنموونەی هەرە ڕوونی شوڕشی فەڕانسایە که ژاکوبنەکان که لایەنی توندڕەوی شۆڕشگێڕەکان بوون لە ئاکامدا شکستیان هێنا و بەردەوامی پرۆسەی دیالۆگ بوو بە هۆکارێک که ئەمڕۆ فەڕانسا لانکەی ڕۆشنبیری و خۆشگوزەرانی ئوروپایە.\nڕاوێژ: باشە، خاتوون دیموکراسی کولتورە و لایەنی بەرامبەری ئێمەش سەلماندوویەتی باوەڕیان پێ نیە، ئایا لەم حاڵەتە خەبات مەدەنی ئەنجامی دەبێت یا هەرشکستی فکرێکی ساختەیە؟\nڕەحمانی: با بێ گومان پڕبایەخترین ڕێگا درێژەدان بە دیالۆگه بەن چەند هۆکار:\nیەکەم: کورد لە ئەنجامی پرۆسەی دێموکراتیزاسیۆن تەنیا نییە\nدووهەم: دەسەڵاتی تاران دەسەڵاتێکی تەواو توتالیتر نییە(هاوڕێیانم لێ زیز مەبن ڕای شەخسی خۆمە).\nڕاوێژ: لە سەردەمی خاتەمیەوە کەسانێک بە ناو ڕێفۆرمخواز کار دەکەن و ناویی کوردیان هەیه، دەستکەوتیان چی بووە؟\nڕەحمانی: دەستکەوتی ڕێفۆرمخوازی کورد نه تەنیا پۆزێتێڤ نەبوو بەڵکوو بە پێچەوانه نێگەتیڤ بووه بۆ چی؟ بۆ ئەوەی که ڕێفورمخوازی کورد چاوی لە دەست تاران و حیزبی مۆشارێکەت بوو من قەت بڕوام بە ڕێفورمخوازی کورد نییە چۆن لێیان تێکچووه که کورد مێژوو و ماف و تایبەتمندی و بە گشتی زمانی تایبەت بە خۆی هەیه که کابرای تارانی قەت تێناگات. بە بڕوای من ئەرکی چارەسەری ئاشتیانه لە ڕۆژهەڵاتی کوردستان دەبێت لە سەر دەستی بزاڤی کوردی و ئەو ڕۆڵە ئازایانه بێت که کوردایەتیان کردووه نه ئەو ئیسلاح تەڵەبە که مەقهوور و مەبهووتی تارانه.\nڕاوێژ: خاتوون، چارەسەر، سەرکردایەتی و ڕابەری دەوێت وەک دوایین پرسیار کێ ڕابەرە بۆ ئەو چارەسەرییە، ڕێکخراو یان تاک؟\nڕەحمانی: ئەو تاکه یان ئەو پێکهاتە که بە باشی بتوانێ ئەندازیاری هێزە نەرمەکان بکات، هەڵبەت هەر بە نەوعە که عەرزم کردی تەنها لایەنێک ناتوانێ سەرکردایەتی بکات بەڵکوو دەبێت لە سەر چەمکی کورد بوون هاوکارییەکان ئاکارێکی جوان بخولقێنێ. مێژووی سیاسەتی کوردی وانەیەکی باشە بۆ دووپات نەکردنەوەی هەڵەکانی جاران. بۆ نموونه چاو لە کونگرەی چوار و هەشتی حدکا بکەن یان چاو لە شەڕی براکوژی خوێندنەوەیەکی پاتۆلۆژیانه زۆر زۆر پێویسته بۆ هەنگاوەکانی داهاتوو.\nڕاوێژ: لە کوردستان دوو ڕوانگە بۆ خەبات هەیە یەکەم ئەوەیە هەر پارچەیەک خەباتی خۆی بکا بە مەرجێک خیانەت بە پارچەکانیتر نەگەینێت ئەمەش فکری دکتۆر قاسملۆیە و ڕوانگەی دووهەم خەباتێک بۆ هەر چوار پارچەیە ئەویش فکری پەکەکەیە ئێوە کام لەم دووەتان پێ باشە بۆ خۆرهەڵات؟\nڕەحمانی: پێم وایە عالەمی سیاسەت و هزر و هەڵسووکەوتی سیاسی عالەمێکی سەیالە واته بەپێی کات دۆخەکان لە ئاڵ و گۆڕ دان دەبێت بزانیین دۆخی زەمانه چ دەڵێ؟ سازانی زۆربەی چالاکان و هەڵسووڕاوان و بەرایەندی ئەو هزرانە چلۆنن و چۆن دەتوانیین بۆ گەلەکەمان ئاشتی و ئازادی و خۆشگوزەرانی دەستەبەر بکەین؟ جارێکان پرسیارێکیان لە مەهاتیر مەحەممەدی سەرۆک وەزیرانی مالێزیا کرد که چۆن توانیتان لە ماوەیەکی کۆرت دەستکەوتی باشتان بۆ وڵاتتان بە دەست بێنن؟ -: مهاتیر لە وڵامدا کوتی ئێمه پێکەوە توانیمان باش کار بکەین.\nڕاێژ: بە راست لەم سات و کاتە ئەو دوو رایە کامیان باشترە و بۆ؟\nڕەحمانی: لە وڵامی پرسیارەکانی پێشوودا وڵامم دانەوە کە کوردستان نەتەوەیەکە بێ دەوڵەت که دابەش کراوە به سەر 4 وڵات که هەر کام لەم وڵاتانه میراتخۆری ئایدئولۆژیا و ئیمپراتوریەتی تایبەت بە خۆیانن بۆ نموونه فانێکشێنەکانی پان تۆرکیسم لە گەڵ بیری خەلافەتی ئیسلامی زۆر جیاوازه .\nیان میراتی شاهەنشاهی که ئێستا پێی دەکووترێ ئێران دە گەڵ ئاست و دۆخی عوسمانیەکان جیاوازە . بۆیە هەر پارچەیەک لە کوردستان لە باری سیاسیەوە جیاوازن هەرچەند هاوکات میللەتێکین که خۆشی و ئازارمان تێکەڵاوه.\nڕاوێژ: پێشت باسی خەباتی مەدەنیتان کرد و تا ڕادەیەک شەڕی چەکداریتان ڕەتکردەوە، بە ڕای ئێوە ئێران لە بوار سیستەم سیاسیەوە بەستێنی خەبات مەدەنی هەیە؟\nڕەحمانی: ئەم پرسیارەم وڵام دایەوە، تا ئەو جێگا که من دەزانم دەتوانیین هەنگاوهایەک بۆ خەباتی مەدەنیانە هەڵگرین. سیستەمی سیاسی لە ئێرانیش وەکوو زۆربەی سیستەمەکان لە ڕۆژهەڵاتی ناویین لە بۆشایی نەبوونی دێموکراسی ئازار دەبینێ بەڵام لایەنهایەک لە حکوومەتیش بوونیان هەیە که بڕوایان بە ووتوێژ و سازان هەیە هەرچەند ئێستاکه زۆر کەم دەسەڵاتن.\nڕاوێژ: ئەو لایەنانە کە باوەڕیان بە سازان هەیە، باوەڕیان بە سازان لە ناو خۆیان هەیە یان باوەڕیان بە مافی نەتەوەکانیش هەیە؟\nڕەحمانی: نه، بهداخەوە هەرچەند دروشمی دێموکراسیەت دەدەن بەڵام هێشتا ئەوانیش لە گەڵ ماڤی نەتەوایەتی کورد و پێکهاتەکانی دیکه نیین و زۆرتر چاو و دڵیان بە ناوەند واتە تاران هەیە. هۆکاری سەرەکیشی بێ دەنگ بوونی کۆمەڵگای مەدەنی غەیری فارسە که نەیتوانیوە داخوازییەکانی خۆی بێنەتە گۆڕەپانی سیاسی لە ئێران. پێم وایە ئەگەر لایەنە پەراوێزکەوتووەکان بتوانن چالاکیان بەرز بکەن لایەنی دێموکراسی خوازیش هاو دەنگ دەکەن.\nڕاوێژ: بۆ هەموو تاوانەکان دەخەیتە ئەستۆی کورد ئایا ئەوانیش گوێ دەگرن؟ ئایا تا ئێستا گوێیان بۆ بچوکترین شت گرتووە؟ ئایا ئەوانیش وەک تورکیا تەنیا دیموکراسیان بۆ خۆیان ناوێت و کورد ڕەت ناکەنەوە؟\nڕەحمانی: بێ گومان ئێمه تاوانبارین، هەم لە باری هەڵسووکەوت لەگەڵ دەسەڵاتی ناوەندی و متمانه و تاکتیک و ستراتێژی ، هەم چارەسەر نەکردنی کێشەی نێوان لایەنه کوردییەکان. عەقڵیەتی ئێمه زۆر لە ڕاسیونالیزمی سیاسی دوورە، ئەلف و بێی سەرەتاییمان لەبەر نەکردووە که واتا دەبێت شمشیری ڕەخنه هەوەڵ جار بەرەو لای خۆمان هەڵکێشین. خەبات تەنیا فیداکاری و گیان بەخت کردن نییە بەڵکوو لەوە گرینگتر عەقڵیەت و کەمتر تێچوو دانه که بەداخەوە لە ئاستی سیاسی ئێمه ئەم شته بەر چاو نەبووه.\nڕاوێژ: پێم سەیرە بەڕێزت هەموو شۆڕشگێرانی کورد دەبەیته ژێر پرسیار و دوژمن بە بێ تاوان دەردەکەی، ئەگەر وایە بەڕێزتان بۆ سەرکردایەتی ئەو ڕوانگە و عەقڵە ناکەن؟ چۆن کەسانی دیکە لێ تێنەگیشتوون؟\nڕەحمانی: ئەرکی من وەکوو قوتابی تەنیا پێناسە کردنی دۆخەکان و بەربەستەکانه لە هەمبەر سیاسەتی کوردی. من و کەسانێک وەکوو من سیاسەتوان نیین بەڵکوو بە پێچەوانە کاری ئێمه دەبێت ڕەخنەی بێ وچان بێت لە چالاکی سەرکردایەتی سیاسی. ڕەخنە گرتن تایبەت مەندی خۆی هەیە نابێت دڵەڕاوکیمان لە ڕەخنه هەبێت لە هەر شوێنێ که هەوڵدان بۆ هێز هەبێت چ مەشرووع و چ نامەشرووع دەبێت ڕەخنە و ڕەخنەگریش ئامادە بێت.\nڕاوێژ: ئەوەی بەڕێزت گوتت ڕەخنەگرتن نەبوو، هەموو شتی کوردت سڕییەوە و دوژمنت بێ تاوان کرد، ئەم جۆرە وتانە مانادارن یان سەرچاوە لە ترس وەردەگرن خاتوون؟\nڕەحمانی: بی گومان ترس نیە. عەرزم کردی ئاستی ڕەخنه تەحلیە (شیکارییە) نه تەجلیل (پێداهەڵگوتن).\nڕاوێژ: کەوایە ئامانجدارە، سەد ساڵ مێژووی نەتەوەیەک زەربی نەزانین بکەی و دوژمن بێتاوان؟ یا ئێمە گەمژەین یا ئەوە تەحلیڵ علمی نییە، ئەوە ئامانجدارە خاتوون.\nڕەحمانی: بەڕێز کاک عەبدۆڵڵا بە ڕای من ئەو لا خەریکه سیاسەتی خۆی دەکا. تو چاوەڕوانی ئەوەت هەیە دان بە ئێمه بنێ؟\nڕاوێژ: ئێمەش نەخەوتووین و سیاسەت خۆمان کردووە، ئەوە خەوتووە کە نایبینیت و باسی ناکا. دانی پێدا نانێت و گوێ ناگریت و منیش تاوانبار بم بە راستی سەیرە. من لە بڕێزت تێناگەم خاتوون، شیکارییەکەتان بێ سەر و بنە.\nڕەحمانی: بۆ لێکوڵینەوە لە سەر هەر مژار یا سیستەمێک دەبێت لە بارێکەوە بزانیین کەم و کورتی ئەو سیتەمە چییە؟ که بە باشی کاری خۆی ناکات (پاتۆلۆژی).\nڕاێژ: وەک دوایین پرسیار سیستەمی سیاسی ئێران چ پێناسەیەکی سیاس؛هەیە، دیکتاتورە، دیموکراسییە و ئایا لەو سیستەمە دەرفەت کارکردن بۆ دەستەبەرکردنی مافی کورد هەیە؟\nڕەحمانی: سیستەمی سیاسی لە ئێران نیوە تۆتالیترە واتا بە ڕای من ڕێگا بۆ خەباتی مەدەنی هەیە هەرچەند گرفت و چەڵەمەی خۆی هەیە .\nنابێت تەنیا چاو لە دەسەڵاتی تاران بکەین بەڵکوو زۆرترین هێز و توانای خۆمان بخەینە گڕ بۆ یەکڕیزی و پلانڕێژان بۆ خەباتی پەرەسەندن چ ئابووری و چ کۆمەڵایەتی\nچالاکانی مەدەنی کورد لە ناوخۆی وڵات لە زۆر ئاست وەکوو ژینگە و شتانی دیکه ئازادن ئیشی خۆیان بکەن و بەربەستێکی کەمتریان بۆ ساز بکرێت\n[i] . کارناسی زانستە سیاسیەکان لە زانکۆی تەباتەبایی. توێژیتنەری بواری فەلسەفەی سیاسی. لە دایکبووی ١٣٦٤ی هەتاوی.\nبابەتی پێشووبە مەرگی خۆی، ژیانی کچێکی عەرەبی ڕزگار کرد\nبابەتی دواترژوانگەی لاوانەوەی خەونێک …/هاشم عەلی وەیسی/یادی مامۆستا هێمن


دوای منداڵبوون، ئنجا زانیم ژنی دووەمم!\nتریفە حەسەن 21/07/2020 - 14:22 ڕاپۆرت\nیەکەم جار، کە ناسیم ئەوەندە بەڵێنی جوانی پێدام، وامزانی لە ئاسمانەوە بۆ خۆشبەختیی من هاتووە. ئەوەندە خۆشحاڵ بووم، هەموو دەوروبەرم هەستیان پێدەکرد.\nهیوا، تەمەنی ٣٥ ساڵ بوو، گەنجێکی قۆز، رەفتاری نەرم و قسە جوانەکانی ئەوەندەی تر سەرسامی کردبووم. هەر شتێکی گوتبا بێ سێ و دوو، باوەڕم پێ دەکرد. ئەوەندە هۆگری بووم، دەیتوانی هەموو شتێک لە مندا بگۆڕێ.\nدوای سێ مانگ لە ژوان و پەیوەندی، هاتە خوازبێنیم، گوتی خەڵكی کەرکووکم و بە تەنیا لە هەولێر دەژیم، بە تەنیا ژنێکی لەگەڵ بوو، بە پووری پێی ناساندین.\nئەوە قسەی هودا، ژنێكی گەنجی ٢٥ساڵە. تاقانە کچی دایکیەتی و لەدوای لەدایکبوونی، باوکی نەماوە و دایکی بەخێوی کردووە. ئەو دەڵێت: “دایکم، کە دەیبینی تا ئەو رادەیە هیوام خۆش دەوێ، نەیدەتوانی هیچ بڵێ، بەڵام داوای لە من دەکرد پەلە نەکەم، ئەو بۆ هەموو شتێک پشتگیریم دەکات”.\nهودا دەگێڕێتەوە: “دوای مارەبڕین هیوا پەلەی لە گواستنەوە و چوونە ماڵی خۆمان دەکرد، منیش لەو بەپەلەتر بووم، بەڵام ئەوەی داوای دەکرد پەلە نەکەین دایکم بوو، هیوا خانووێکی پیشان دام و گوتی، ئەو خانووەم کڕیوە، کە لە شارێکی تازە بوو، بەیەکەوە چووین ناوماڵمان کڕی، هەرچی من بمگوتایە ئەو نای نەدەکرد".\nبەپێی قسەی هودا، دوای ئەوەی ماڵ و ئاڵتوون دەکڕن، دایکی هەر داوای کردووە پەلە نەکەن، ئەوان زوو زوو سەردانی ماڵەکەی خۆیانیان کردووە. بەبیانووی پیاسە و چوونە دەرەوە: "من و هیوا ئەوەندە یەکترمان دەویست، خواخوامان بوو بگەینە شوێنێک و باوەش بەیەکتردا بکەین، بۆیە بەر لە گواستنەوە، ئەوەی نەریت رێگەی پێنادات ئەنجاممان دا، بەڵام نەمدەتوانی ئەوە بە دایکم بڵێم".\nهودا، دوای ئەوەی لەگەڵ هیوا هەفتانە چەند جارێک بەیەکەوە دەبن، ترسی ئەوەی دەبێت سکی پڕ بێ: "لەگەڵ یەکەم جار پێکەوەبوون، هەرچەندە پێم خۆشبوو، بەڵام بەهۆی ئەوەی نەگوازرابوومەوە، ترسی ئەوەم هەبوو سکم پڕ بێ، تا رۆژێک لای هیوا درکاندم و گوتی، ئەگەر لەو ماوەیەدا منداڵم بوو چی دەکەین؟ بێ دوودڵی گوتی جارێ زووە بۆ منداڵ، کە بوو لەباری دەبەین، ئەوە قسەیە بۆ من وەک فڕێدانم بوو لە شوێنێکی بەرزەوە".\nوەک هودا تێگەیشتووە، چۆن ئەو ئاواتیەتی منداڵێکی لە هیوا هەبێت ئەویش وایە، بەڵام ئەوە روو دەدات، کە ئەو چاوەڕێی نییە.\nژنە گەنجەکە گوتی: "رۆژێک لەگەڵ هیوا لە پیاسە بووم، منی لە بەردەرگا دانا و خۆی رۆیشت، کە چوومە ژوورەوە دایکم زۆر تێکچووبوو، هەم گریا و هەم تووڕە بوو. کاتێک لێم پرسی چیتە؟ گوتی، ماوەی چەندە هیوا دەناسی؟ گوتم زیاتر لە سێ مانگە، گوتی، ئەو کوڕە ژنی هەیە".\nهودا دەڵێت: “کە دایکم وای گوت، هیچ باوەڕم نەکرد. پێم گوت ئەوە خزمەکانی تۆ لە حەسوودی وام پێدەڵێن، چونکە دەزانن منی زۆر خۆش دەوێ و هەرچی بڵێـم، جێبەجێ دەکات. دایکم هەستا وێنەیەکی لەناو کەوانتەرەکە دەرهێنا و گوتی ئەوە ببینە، سەیرم کرد هیوایە لەگەڵ بووکێک، دیارە وێنەی رۆژی بووک و زاواییە. هێشتا دەمویست باوەڕ نەکەم، چونکە متمانەی رەهام پێی بوو".\nهودا دوای بینینی ئەم وێنەیە تەلەفۆن بۆ هیوا دەکات، داوا دەکات بگەڕێتەوە ماڵی ئەوان: "کاتێک هیوا هات من قسەم پێنەدەکرا، سەرم گێژی دەخوارد و قوڕگم پڕ بووبوو لە گریان. وێنەکەم دایە دەست. ئەویش زۆر تێکچوو، بەڵام گوتی من وەڵامم هەیە بۆ ئەوە و دەشمزانی رۆژێک دەزانی".\nوەک هودا دەگێڕێتەوە، راستە هیوا خەڵکی کەرکووکە، بەڵام ماڵی لە هەولێرە و ژنی هەیە، دوو منداڵیشی هەیە. هودای بە دزی ژنەکەی دیکەی خواستووە، بەڵام ماوەیەک ژنەکەی هەست بە گۆڕانکاری دەکات، بۆیە چاودێریی هیوا دەکات، تا لە گەڕەکی ماڵی هودا دەزانێ ژنێکی تری خواستووە، ئەویش دەچێ بە دایکی هودا دەڵێت، بەڵام ئەو متمانەی پێناکات، بۆیە دەچێ وێنەیەکی رۆژی بووکێنیی بۆ دێنێت.\nهودا ئێستا سکی لە هیوا پڕە، دوای ئەوەی دەزانێ ژنی هەیە، نایەوێ هاوسەرگیریی لەگەڵدا بکات. ناشتوانێ بە دایکی بڵێت سکی هەیە. ئەو دەڵێ: "ئەگەر بە قسەی دایکمم بکردایە و پەلە پەلەم لە خۆشویستنی هیوا نەکردایە، تووشی ئەم گێژاوە نەدەبووم".\nهەتاو ئەحمەد، توێژەری کۆمەڵایەتی، سەبارەت بە کێشەی هودا گوتی: "پەلەکردن لە بڕیاردان یەک لەو هەڵانەیە، کە گەنجەکان تووشی دەبن، بەڵام دەکرێ ئەوەی هودا راست بکرێتەوە، چونکە راستە نەریت رێگە نادات بەر لە گواستنەوە منداڵی ببێت، بەڵام ئەو مارەبڕە و دەزگیرانی هیوایە".\nئەو توێژەرە کۆمەڵایەتییە دەڵێت: "هودا ئێستاش هیوای خۆش دەوێت و ناشیەوێ منداڵەکەی لەدەست بچێت، کەواتە ئێستا تەنیا دەتوانێ لەگەڵ هاوسەرەکەی هیوا قسە بکات و ببێتە هاوسەری دووەم، چونکە هەرچۆنێک بێت ئەوان مافی ژنی یەکەمیان پێشێل کردووە".


دووەم: ژیانی نالی و چەند زانیارییەکی نوێ\nگەلێک بەیتی نالی هەیە وا دەگەیەنن نالی گەیشتووەتە تەمەنی پیرییەکی ڕاستینە و بێ هێز بوون، کە دیارە ئەوەیش لە ٥٨ ساڵیدا پەیدا نابێ، وەک ئەمانە:\n-مووی سپی کردم بە شوشتن ئاوی عەینی شۆرە شەت.\n-بۆ مەمک نالی چ منداڵانە وەی وەی کردووە.\n-گەرچی مووی وەک شیرە، بەو شیرە شکۆفەی کردووە.\n-ئەی تازە جوان ! پیرم و ئوفتادە و کەوتووم.\n-من پیرم و فانی.\nبۆ ئەوەی خوێنەر لەو گێرە و کێشەیە ڕزگار بکەین، بەبێ درێژدادڕی ئەنجامی توێژینەوەکەی "د. هێمن عومەر خۆشناو" نووسەر و مامۆستای زانکۆ، کە بەناونیشانی (نالی لە بەڵگەنامەکانی عوسمانیدا، چەند زانیارییەکی تازە) دەخەینە ڕوو:\n١-نالی وێڕای دیوانەکەی و کتێبی مناڤر الانشا‌و، خاوەنی بەرهەمیکی تر بووە بە (هەندێ فەوائیدی عەقڵییە و نەقڵییە) ناونراوە، بۆ وەسف و ستایشی مەقامی خەلیفەی عوسمانی نووسراوە. ئەم بەرهەمەیش لە ساڵی ١٨٤٧ەوە بۆ بارەگای بابی عالی بەرز کراوەتەوە، داوای پاداشتی بۆ کراوە. ئەو کاتەیش هێشتە نالی سەرفەری حەجی نەکردووە، بە حاجی بانگ نەکراوە.\n٢-نالی لە ناو عوسمانییەکان بە حاجی و خاوەن پایە و زانا و پیاوێکی مەزن و شارەزا و خەڵکی سلێمانی وەسف کراوە. هەموو ئەو پێشناو و پەسنانەی سەبارەت بە نالی هاتوون، بۆ شاعیر و حەکیم و شارەزا و خاوەن پلە و پایەکانی ناو دەسەڵاتی عوسمانی بەکار هێنراون.\n٣-سەرچاوەیەک بە پشت بەستن بە کتێبەکەی حەزراوی، زانیاری تر سەبارەت بە ژیانی نالی زیاد دەکات، ئەویش ئەوەیە "نالی" لای باوکی خوێندوویەتی و پاشان ڕووی کردووەتە حیجاز و لە حیجاز لە زۆر لە پرسە زانستییەکاندا بە یەکێک لە مەرجەعەکانی زانست حسێب کراوە.\n٤-هەموو ئەو بۆچوونانەی لە ڕوانگەی شیعرەکانییەوە سەبارەت بە نەبوونی هاوسەری نالی دەڵێن، لە ڕاستی دوورن و نالی ئەو کاتەی لە مەککە بووە، ژنی هەبووە و ئەو ژنەیش ناوی (زەینەب خانم) بووە پینج ساڵ دوای مردنی نالییش ئەو هەر لە ژیان بووە و لە شاری مەککە دەرنەچووە.\n٥-نالی لە سەردەمی عوسمانییەکاندا و لە شاری مەککەدا مووچەخۆری عوسمانییەکان بووە و دوای مردنی ژنەکەی داوای مووچەکەی نالی لە دەسەڵاتدارانی مەککە و خەزێنەی دەوڵەت کردووە و مووچەکەیش چوارسەت قڕووش بووە.\n٦-نالی لە زەینەبی خێزانی هیچ منداڵیکی لە پاش بەجێ نەماوە.\n٧- نالی لە ڕۆژی ٢٣ی مانگی ١١ی ساڵی ١٨٧٧ی زاینی لە ئەستەنبوڵدا کۆچی دوایی کردووە و هەر لەوێش نێژراوە.\nنموونەیەک لە شیعرە بەرز و نایابەکانی نالی:\nھاتووم، وتی، عوقدەم ھەیە، قەت مومکینە وا بێ؟\nھی تۆم ئەگەرەم مەسئەلە حەل کەی بە جەوابێ\nھەر مەسئەلە بیکرێ کە بە تۆ شەرحی کرا بێ\nمومکین نییە کەس دەخڵی بکا چین و خەتا بێ\nئایینە بە مایینە دەبێ ڕەنگ نوما بێ\nمەستوورە بەمەستوورە دەبێ موھرەگوشا بێ\nنوکتێکی زەریفە بە نەسیبی زورەفا بێ\nتەعریفی دەکەم، بەڵکو لەبۆ دەرد شیفا بێ\nئەم سیڕڕە چییە میسلی سوھا بێ، نەسوا بێ؟\nدوڕڕێ، کە وەکوو دوڕڕی سەما بێ، نەسما بێ؟\nدوککانی توحەف، کانی حەیا، کانی بەقا بێ\nقوببەی لە قیبابی نوقەبا بێ، نەقۆپا بێ\nوەک خەیمە بە پەردێکی دوو ئەستوونە بە پا بێ\nسەر تیلەکی نەختێ بە نەزاکەت قڵەشا بێ\nوەک ھیمەتی سۆفی کە لەنێو خەڵوە خزا بێ\nمەستوور و عەزیزی شەرەف و ڕیفعەت و جا بێ\nیا کۆمڵە زیوی بوخەلا دوور لە سەخا بێ\nموغلەق بە بەخیلی، بە مەسەل مشتی مەلا بێ\nکاسێکی بلوورینی نخوونی لە سەرا بێ\nنەختێکی لەبەر مەوجی لە تافەت قڵەشا بێ\nیاخۆ پەڵە بەفرێکی کە ئەسڵەن نەشکا بێ\nقەندیلی مونیر و گوزەری ئاب و ھەوا بێ\nکام ئاب و ھەوا؟ موعتەدیلی نەشئونوما بێ\nیەعنی لە وەسەت کانییە گەرمێکی تێ زابێ\nلەو کانییەدا چووزەرە ڕێواسێ ڕووابێ\nبەو چووزەرە ڕێواسە کەمێکی قڵەشابێ\nیا قەسری موعەللا، کە لە ئاوێنە کرابێ\nیا غونچەیی نەشگوفتە کە ئاوی نەدرا بێ؟\nیا گومبەدی نەزھەتگەھی نێو باغچەسەرا بێ\nئەلوانی گوڵامێز و شەکەربێزی تیا بێ؟\nیا قورسی نمەک ھەر وەکوو مەڕمەڕ بە زیا بێ\nجێی قەترەیە ئاوێکی لەنێودا قڵەشا بێ؟\nیا گردەکی گردێکی کە شیرین ھەڵی دابێ\nگردی نمەکین، یەعنی گیای لێ نەڕوا بێ\nدامێنی بە ئەنواعی گوڵ و مڵ خەمڵا بێ\nگەنجێکی تێدا بێ کە تیلەسمی نەشکا بێ\nحوققێکی زەڕی سافی لەسەر بانی نرابێ\nنەختێکی بە سەد سەنعەتی مانی قڵەشا بی!\nیا ڕەئسی یەتیمێکی کە بێ بەرگ و نەوا بێ\nغەڵتان و سەراسیمە: نە داکێک و نە بابێ\nفێسێکی سپی و توندی لە کەللـەی کەلی نا بێ\nھێشتاکو لە حەق جێگەیی خاسی نەدڕا بێ\nچەسپیدە و خڕ ھەر وەکوو بەر قاڵبی دابێ\nنەختێکی لەبەر توندی و سفتی قڵەشا بی؟\nدورجێکی موجەوھەر کە ھەموو حوسن و بەھا بێ\nدوڕڕێکی مونەوەر کە ھەموو ئاوی سەفا بێ\nبەیزێکی شوتورمورغی کەوا تازە کرا بێ\nوەک بەیزەیی بەیزا بە زیا و بە سەنا بێ\nخرچێکی مودەوەر، بە عەسەل ئاوی درا بێ\nنەختێکی لەبەر حوسن و حەلاوەت قڵەشابێ؟\nیاخود وەکوو خۆی شاھیدە، با وەسفی وەھا بێ:\nسیمین مەمکێکی ھەکە تازە ھەڵی دابێ\nیا تازە ھەنارێکی کەناری گوڵی مابێ\nبێ درز و قڵیش میسلی شەمامێکی تەڵا بێ\nبۆ تەجرەبە تا لەززەتی شیرینی ئەدا بێ\nنەختێکی وەکوو دیدەیی دەرزی قڵەشا بێ؟!\nیاخۆ، مەسەلا، میسلی نە وا بێت و نەوا بێ\nمەشھوور و خەفی ھەر وەکوو عەنقا و وەفا بێ\nساحێب زەڕ و زیوێ کە فریبی عوقەلا بێ\nئیکسیری تەڵای ئەحمەری چەند قەترە لە لا بێ\nدەعوای ئومەرا چەندە لەسەر تەختی کرا بێ\nچەند خوێن، کە ڕژابێت و چ خوێنی نەڕژا بێ\nکێ بێ لە جیھاندا چ گەدا بێت و چ شا بێ\nتەرکێکی وەھا ناسک و پڕ لەززەتی گا بێ؟\nدێوانە کە زانی کە دەبێ عوقدەگوشا بێ\nھەستا و گوتی: ئەشکی ڕەوانم بە فیدا بێ!\nئەم ساحێبی تەشریحە دەبێ ھەیئەتی چا بێ\nھەم شاریح و ھەم جاریح و مووزیحە گوشا بێ\nبۆ توند و ڕەقی مەتنی مەتینی حوکەما بێ\nتەدقیقی ئەمیش سیڕڕە دەبێ خوفیە ئەدا بێ\nنەرم و خۆش و مونتیج وەکوو بەستی ئودەبا بێ\nتوولانی و بەرجەستە وەکوو دەستی دوعا بێ\nشەو نائیم و قائیم، عەلەمی بابی ڕەزا بێ\nبێ دیدە ھەڵستێ بە مەسەل عەینی عەسا بێ\nمەجزووبی توروق، مورتەعیشی لەرزش و تا بێ\nسالیک ڕەوشی مەسلەکی ڕێگەی سولەحا بێ\nفەرقێکی ھەبێ: داخڵی میحرابی ڕەجا بێ\nچاوێکی ھەبێ: غەرقەیی فرمێسکی بوکا بێ\nڕێی حورمەت و بێحورمەتی ھەرگیز نەکوتابێ\nچەند ئاوی ڕژابێت و چ ئاوی نەڕژا بێ\nلەم ڕێگە سەریشی کە بچێ، یەعنی کوژا بێ\nگەردن کەچێ بەرپێتە، قەدەم ڕەنجەکە، سا بێ\nتا گەرمڕەوی ڕێگەیی زوڵماتی بەقا بێ\nما‌و خزرت قەترە لەسەر قەترە فیدا بێ\nکێ بێ وەکوو تۆ بەم شەوە ڕەحمی بە منا بێ!\nمەجزووبە سیفەت، یەعنی سیلەی ڕەحمی تێدا بێ!\nھەم جازیبە و قابیلەیی ئەخز و عەتا بێ!\nمەستوورە و مەخفی، شەبەھی بادی سەبا بێ!\nمەستانە ھەڵستێت و بە کوێری ڕوقەبا بێ\nئەم بابزەنە گەرم و تەڕی کا بە کەبابێ\nنالی! وەرە ھەزلێکی کە عاری شوعەرا بێ\nڕووڕەش مەکە پێی سەفحەیی ھەر لەوح و کیتابێ\nتەحریری خەیاڵ و خەو ئەگەر بێتە حیسابێ\nدەروێش و گەدا، شاھ و دەبێ شاھ، گەدا بێ\nوا چاکە خەیاڵ و خەوت ئەسراری ھودا بێ\nنەک بەحسی سوروور و عەلەم و بادی ھەوا بێ...\n-دیوانی نالی، لێکۆڵینەوە و لێکدانەوەی مەلا عبدالکریمی مدرس و فاتح عبدالکریم، چاپخانەی کۆڕی زانیاری کورد – بەغدا ١٩٧٦.\n-دیوانی نالی چاپی دووەم/ مەلا عەبدولکەریمی مودەریس و فاتح عبدالکریم چاپخانەی کوردستان.\n- مێژووی ئەدەبی کوردی نووسراوەی عەلائەدین سەججادی، چاپخانەی مەعارفی بەغداد، 1951.\n- نالی لە بەڵگەنامەکانی عوسمانیدا، هێمن عومەر خۆشناو، یەکەم چاپی ساڵی ٢٠١٧ی زاینی.\nئه‌م بابه‌ته 567 جار خوێنراوه‌ته‌وه


زیانەكانی تایگەر و خواردنەوە وزە بەخشەكان\nخواردنەوە وزە بەخشەكان وەك تایگەر و هاوشێوەكانی هەموویان بڕێكی زۆر لە ماددەی كافاینیان تێدایە لەگەڵ بڕێك لە ڤیتامینەكان وەك ( ڤیتامین B12 , B6 ,B1) و هەندێ كانزای وەك گۆگرد و سۆدیۆم و كالسێوم لەگەڵ هەندێ ترشی ئەمینییەكان تۆریین و چەوری و ترشی چەوری لەگەڵ چەند جۆرێك گژوگیای وەك جیسینگ و گوادانا و كارنتیین "\nلەوبارەیەوە د. كامەران ڕەسووڵ ژاژڵەیی ،پسپۆڕی زانستی خۆراك،دەڵێت" خواردنەوە وزە بەخشەكان كۆمەڵێك زیانی بۆ تەندروستی مرۆڤ بە تایبەت ئەگەر ڕۆژانە یا بە بەردەوامی و بڕی زۆری لێ بخورێتەوە لەوانە:\n١ - زیاد بوونی ئەگەری تووشبوون بە نەخۆشییەكانی كۆئەندامی هەرس وەك قورحەی گەددە و دوانزە گرێ و سورێنچك و گەڕانەوەی ترشەڵۆكی گەددە بۆ سورێنچك و دڵەكزێ و سكچوون\n٢ - زیادبوونی ئەگەری شكاویی ئێسك و درز بە هۆی بوونی گۆگرد لەناو ئەو خواردنەوانەدا، چونكە ڕێگە دەگرێت لە هەڵمژینی كانزای كالسێوم.\n٣ - بوونی ڕێژەیەكی زۆر لە ماددەی كافایین كاریگەری خراپی هەیە لەسەر مێشكو دەمار و دەروونی مرۆڤ و زیادبوونیدڵەڕاوكێ ونائارامی و تووڕەیی و هەڵسوكەوتی شەڕانگێزی و كەمی تەركیز ، هەروەها دەبێتە هۆی كەمیی ئاسن و كەمخوێنی .\n٤ - تێكچوونی ئاستی شەكرەی خوێن، زۆر خواردنەوەیان دەبێتەهۆی زۆریی كێش و ئەگەری قەڵەوی و تووشبوون بە نەخۆشی شەكرە.\n٥ - زیادبوونی لێدانی دڵ و بەرزبوونەوەی فشاری خوێن و گرژبوونی ماسولكەكانی دڵ و ئەگەری توشبوون بە جەڵتەی دڵ .\n٦ - كلۆربوونی ددان و خواردنی چینی مینای ددانەكان.\n٧.. هەستیاریی وەك خورانی پێست یا كۆكە و گیرانی بۆریچكەكانی هەناسە.\n٨ - تێكچوونی خەو و شەونخوونی و سەرئێشە.\n٩ .. ئالوودەبوون لەسەر خواردنەوە وزە بەخشەكان.\nئەو پزیشكە پسپۆڕە هەر لەبارەی زیانەكانی خواردنی تایگەر چەند تێبینیەكی دیەكە دەخاتە ڕوو،\n1.بڕی كەڤاینی ناویان لەوانەی خواردنەوە گازییەكان زیاترە .\n2. زیانەكانی بۆ مناڵان و مێرد مناڵان و خانمانی دووگیان زۆر زیاترە\n3.ئەم زیانانە لە كاتی خواردنەوەی زۆری خواردنەوە وزە بەخشەكان دەردەكەوێت بۆ نموونە ئەگەر هەموو ڕۆژێك یان دوو ڕۆژ جارێك لێیان بخورێتەوە، هەروەها ئەم زیانانە زیاتر دەبن ئەگەر كواڵیتیی ئەو خواردنەوانە وەك ستانداردی جیهانی نەبن و شوێن و شێوازی هەڵگرتن و پلەی گەرمی هەڵگرتنیان پێچەوانەی ستانداردی جیهانی.\nگرنگترین ڤیتامینەكان بۆ ڕووخسار


ئەبوبەکر جاف : ڕوداو لای ژیل دولوز . – WTARIKURD\nئەبوبەکر جاف : ڕوداو لای ژیل دولوز .\nپەیوەندی ڕوداو و مانا .\n” Dans tous mes livres,J’ai cherché la nature de l’événment” P1990,p.1994.\n” لەناو ھەموو کتێبەکانمدا ، گەڕاوم بە دوی سروشتی ڕووداودا “.\n” Tout ce que j’ai écrit […..] constituait une théorie des signes et de l’événement ” (ibid.,p.196 )\n” ھەموو ئـەوانەی نوسیومە [….] تیۆرێکی نیشانەکان و ڕووداو پێک دێنن “\n” J’ai passé Mon temps à écrire sur cette notion, d’événement” (ibid.,p.218)\n” کاتی خۆمم بە نوسین لەبارەی ئـەم تێگەوە بەسەر بردووە ، ڕوداو “\nئـێستای ڕوداو ، ڕوداو لە ئـێستادا .\nڕووداو پەیوەندی بە ماناوە ھەیە ، ئـەوە ڕووداوەکانن مانا بەرھەم دێنن . دەرکەوتن و ھەڵھاتن و شکان و زەبروزەنگ ، ھەموو ئـەمانە دەرکەوتەی ڕووداون ، ئـەمەش یەکێکە لە نیشانەکانی فکر . با ئـێمە نمونەیەک وەرگرین کە ، دولوز لە زنجیرەی بیست و یەکەمینی کتێبی ” لۆژیکی مانا ” دا دەیھێنێتەوە ، کاتێک باس لە برین و ئـازارو ژان دەکات ، قسەیەکی (ژاک بوسکێ ) دێنێتەوە : ” برینەکانم پێش لە دایکبوونم ھەن ، لە دایکبوونم بەرجەستەکردنی ژان و ئـازارەکانمن “. ئـەم بەرجەستەکردن و تەحقیقکردنە ڕوداوەکەیە . ڕووداو ململانێی مرۆڤی ئـازادە ، ململانێی و دەستەویەخەیە لە گەڵ شەڕو خراپەداو سەرکەوتن بە سەریدا ، ھێزی سڕینەوەو لابردنێتی .\nبەمشێوەیە ڕوداو مانایەکی دەبێت ، تەنانەت خودی مانایە . لێرەدا ئـەوە ڕوون دەبێتەوە کە ، ڕوداو ئـەوە نییە کە ڕوودەدات ، ئـەوە نییە کە دەردەکەوێت و ڕایدەگەیەنین کە ، ئـەمە ڕووداوە ، بەڵکو لە ناو یان لە ھەناوی ئـەوەدایە کە ڕوودەدات یان بەڕێوەیە ، ئـەمەش گوزارشتێکی پەتی و پوختە لە بارەیەوە . لە گواستنەوە کشان و ھەڵھاتن و دەرچوون دەچێت ، بەڵام ئـەوە نییە کە لە شوێنێک ڕوودەدات . بەڵکو لە فکردا ڕودەدات ، لە ڕەوەندی بیرکردنەوەدا دێتەبوون . وەک ھەواگۆڕکێیەک کە بەسەر پشتی فکردا دەڕوات .\nڕووداو لە دایکبوونی فکرو ھزرە ، گەڕانەوەیەتی بۆ مناڵی بە پێی گوزارشت و دەربڕینی نیتچە ، خولقاندنی و داھێنان و دروستکردنی چەمکەکانە بە ئـامانج و مەبەستی خولقاندنی فەزاو پانتاییەک بۆ فکرو بیروھزر لە پێناو ڕزگارکردن و ئـازدکردنی لەو شتانە دیل و زیندانی کردوون . بەمشێوەیە دولوز وای دادەنێت کە ، ڕوداو نیشانەیەکی ڕۆشنکردنەوە لە شەودا دەبەخشێت . ئـەوەیە کە ” دەبێت فەھمی بکەین و لێی تێبگەین ” لە گەڵ ئـەوەی کە ” دەبێت و پێویستە بمانەوێت “، لە گەڵ ئـەوەی کە پێویستە وێنای بکەین لە ھەناوی ئـەوەی کە دێت و بەڕێوەیە .\nڕووداو بەوشێوەی بانگەشەکاری فکرە پێویستە تاک ڕۆڵەو مناڵی ڕوداوەکەی بێت و پاشان سەرلەنوێ لە دایک بێتەوە ، خۆی بە دەستی خۆی لە دایکبوونی تایبەتی خۆی بەرھەم بێنێت ، تەواو بە دابڕاوی لە گەڵ لە دایکبوونی گۆشتیانەی خۆی . بەشێوەیەک دەبێتە ڕۆڵەی ڕوداووکانی نەک ڕۆڵەی کاروکردەوەو کاریگەری و بەرھەمە فکرییەکان .\nچەمکی ڕووداو ، قەیران و کێشمەکێشمێک دروست دەکات بە دابڕانی لە ھێڵی زەمەنی نەریتی و عادەتی . وێنەکەمان لا تێکەڵ و پێکەڵ دەکات ، بڕواو قەناعاتەکانمان توشی نیگەرانی و دڕدۆنگی دەکات ئـەمەش سەبارەت بە مێژووی فەلسەفەش ھەروا دەبێت .\nڕووداو کۆتایی و پاتانی ڕژیم و سیستەمە ، کۆتایی ئـەو ڕێکخستنانەیە کە پۆزەتیڤیزم و خوێندنەوەی تیولۆژیانەی ھیگڵ بۆ مێژوو ڕەسمی کردووە ، وە ھەرووھا کۆتایی ئـەوانی دیکە . لێرەدا رووداو ناگەڕێتەوە بۆ چەمکی قوڵایی وەک ئـەوەی میتافیزیکیای ئـەفلاتون وێنای کردبوو ، چونکە نە دەگەڕێتەوە بۆ ڕابوردو وە سەربە ئـایندەش نییە .\nڕووداو سەربە ئـێستایە وەک چرکەساتی گوشین و پوختەی سەرجەم زەمەن . ڕووداو دەچێتە سەر ئـێستاو ، ئێستاو ھەنوکەیە ، ئـێستای بوونت کردەیە . چونکە ئـەوە ئـێستایە کە بە ھەمیشەیی دەگەڕێتەوە و ئـازادی دیاریکردنی جوڵەو وێناکردن و فۆرمەکانی ڕووبەڕووبوونەوە مومکینەکانمان دەداتێ لە گەڵ ئـەوەی دەبێتە بەربەست لە بەردەم و لە ئـاست تەحقیقکردنی ئـەم ئـێستایی و بە ئـێستاییکردنەدا . ئـەوەی کە دامەزراوە دەگەڕێتەوە سەر ئـایون L’Aiôn . بەڵام دەکرێت ئـێمە ئـەوە قەبوڵ بکەین و وەری بگرین کە ، ڕوداو جگە لە برین و ژان و ئـازار ھیچی دیکە نییە ؟ جگە لە ڕووداوە دڵتەزێن و کارەساتاوییەکان ھیچی دیکە نییە ؟ بەڵێ ، لە ھەموو ڕوداوێکدا کردە ھەیە ، ئـەوەی کردەو کارێک بەرھەم دێنێت بانگەشە بۆ ئـەوە دەکات و ئـەوە ڕادەگەیەنێت کە ، چرکەساتەکە گەیشت و کاتێتی بۆ ئـاوێزانکردن و تێکەڵکردنی ڕابوردوو ئـایندە و با ئـەم چرکەساتە درێژبێتەوەو واڵا بێت بەسەر تەواوی زەمەندا ، چرکەسات ئـێستای ڕووت و چاوگییە .\nئـەوەی ڕووداو بەرھەم دێنێت و بە ناوییەوە قسە دەکات ، تاکایەتییەکە ، تاکایەتییەک کە بەرجەستەکراو وێناکراو نییە لە کەسێکدا، لە گروپێکدا ، یان لە ناسنامەو شوناسێکی گشتیدا ، یان لە جڤات و تایبەتیدا . دولوز وای دەبینێت کە ، ڕوشاوێکی وەک جەنگ ، تاکێکی تایبەتی بەلاوە گرنگ نییە ، بەڵکو ھەموو تاکایەتی بەلاوە گرنگە چونکە جەنگ ئـەمە نییە . تەنیا بۆ ئـەوکەسانەی بەکاری دەخەن و ئـەوکەسەی بەکاری دێنێت ، بوونە پاسێڤەکان . مادامەکی جەنگ ، دەربڕین و گوزارشتە لە صەیرورەیەک ، یان بڵێین جوڵەکەیەتی ، ئـەوا تەنیا مرۆڤی ئـازد ڕوداو ڕوون بکاتەوە و ڕۆشنی بکاتەوە . بەمشێوەیە فەلسەفەی ڕوداو کەفیلی دابڕانە لە گەڵ نێگەتیڤ و ھاوکارە بۆ وەڵامدانەوەی ئـەو پرس و مەسەلانەی کە بیرمەندە جیاوازەکەن بە ھەندیان گرتووە لە کایە جۆراوجۆرو جیاوازەکاندا بە مەبستی بەشداریکردن لە بەرھەمھێنانی فرەیی و داھێنان و خولقاندنی چەمکی تایبەت بە خۆیان وەک وەڵام دەرەوەو وەڵام دانەوەیەک بۆ جولەو بزاوتی بیرکردنەوەویان ، تا ئـاستێک بتوانن ئـاسۆی ئـیماناسیان بۆ دەرکەوێت و ھەموو موفاریق و تەعالی و ترانسێندێنتاڵێک وەدەرنێ . فکرو ھزر دەکرێتەوەو واڵا دەبێت بەو پێیەی ڕوداوێکە بەسور فرەییدا ، بەسور ڕێکەوتدا ، بەسور کردەدا .\nدولوز ھەمیشە پێداگری ئـەوە بوو، جەختی لەوە دەکردەوە کە ڕوداو لە ئـێستادا تەحقیق دەبێت ، بەڵام بە کورتھێنانی ئـەم ئـێستایە ، لە ئـێستای داھاتوو بەشوێنھاتوودا بەرجەستە دەبێت .، لەم ئـێستایەی کە ھەمیشە دەگەڕێتەوە . بە ڕوویەکدا جگە لە ئـێستا ھیچی دیکە بوونی نییە ، بە ڕوویەکی دیکەدا ھیچ ئـێستایەک بوونی نییە ئـەگەر بێتو ئـێمە شوێنکەوتەو شوێن پێ ھەڵگری بەردەوام و ھەمیشەیی ئـایندە بین کە جێگەی ئـێستا بگرێتەوە . ھێڵی سەیرورەیە ، ئـەمەش بۆ ئـەوەی ڕووداو گوڕانیکی تەواو پەتی بێت .\nدکتۆر سەردار عەزیز : ئایا روداوی رۆژی 23 ی مانگ له‌په‌رله‌مان روداوێکی سیاسی بوو ؟\nعماد علي : تركيا بين العقد الداخلية و الخارجية .